text:
Aruba y su Nomber
For di dia cu e Spañonan, Alonso de Ojeda
y su compañeronan, a yega Aruba na aña
1499, hopi escritor a skirbi tocante Aruba y hopi a trata di descubri con e isla a haya su nomber. Diferente
nomber relaciona cu Aruba a wordo usa pa escritornan, pero cu tempo varios a wordo descarta. Por ehempel: Oro Hubo (tin oro). E palabranan ey nunca por a wordo usa pa e Spañonan pa motibo cu dia nan a yega nan no a descubri algo di balor manera oro of
plata y pa motibo cu no tabatin nada pa nan uso, nan a yama e isla “Isla Inutil”. Nos tur sa
cu oro a wordo decubri na Rooi Fluit door di e hoben Willem Rasmijn.
Pa haya sa e origin di e nomber Aruba, nos mester busca profundamente den e historia di e Indjannan na e costa di Venezuela, prome cu e Spañonan a yega, pa mira di con e Indjannan a papia tocante “Isla di Arua”.
Ora studia di con Aruba tabata pobla cu e mesun rasa di Indjan cu a biba na Venezuela, nos ta haya den e Museo Arkeologico di Aruba algun indicacion den forma di pintura di pochi y decoracionnan di aparatonan di piedra, casca di lama y ceramic di klei. E hendenan aki tabata e Caiquetionan di e confederacion di Arawak na Paraguana y rond di Coro, Falcon.
Sr. Walter Raleigh a skirbi cu e confederacion di Arawak, tabata un di e mas importancia di e confederacion di Sur America. Perteneciendo na e confedeacion aki, un tribu di Caiquetio a biba den e costa noordoost di Venezuela. Nan tabata bon piscado, guerero y cunukero pero tambe bon minero.
Tambe Mario Bricento Yragorri, un historiado den asuntonan di Indjan, a skirbi den “Historia di Venezuela” cu e nombernan di e paisnan y luganan di e Mundo Nobo, tabata existi caba y nan no a wordo duna pa e Spañonan America, ta bin di e palabra Americopana, cu tabata e nomber di e nacion di mas grandi di e Ijdjannan di Sur America, y no a wordo duna na honor di e explorado grandi (aventurero) Amerigo Vespucci, kende a acompaña e descrubido, Christopher Columbus, na varios ocasion. Den e nacion Americopana, bo por haya e confederacion di Arawak of Naruak, kendenan a biba den e Provencia di Curiana (Venezuela y Brazil), cu capital: Xorio of Choro, awendia Coro. Tabata e Indjannan ey di un tribu di confederacion aki, cu a crusa e lama y establece nan mes riba e isla y a duna e nomber di “Isla di Aruba”. E resto di e tribu a sucumbi y a move pa biba na e margin di Lago di Maracaibo. Ainda nan tin e nomber di Arubaes.
Hopi aña pasa, prome cu e Indjannan legitimo a establece completamente na e Peninsula di Paraguana, a bin algun di e tribu aki, kendenan tabata biba na e rand di e boca di riu di Aroa, na Falcon, Venezuela.
E Indjannan tabata cansa di e atake constante di e Indjannan Caribe y pa evita esaki, nan a move pa Paraguana. E Caribenan a persisti den persigiui nan y atrobe despues di varios atake, hopi di nan a bin e isla di Aruba, unda varios miembro di e tribu ya tabata biba den pas y harmonia. E grupo cu a move pa Aruba a wordo dirigi pa e Cacique cu a descubri e isla, Cacique Arua. Pesey nan tabata papia di: Isla di Aruba.
Cacique Arua a nace na Boca di Arua, Estado Falcon, Venezuela den e aña 50 A.D. Su casa Shira a muri durante parto y a laga atras nan unico yiu cu a nace den e aña 70 A.D. El a haya e number di Coribori, cu nan a bisa cu nifica Pastoor Chikito di Coro. Tin un storia largo unda Cacique Aruba, su yiu Coribori y 10 guerero tabata bay Cujarao (Corsou) y Bonaite (Boneiro) pa busca salo. Tambe nan a bay pisca un dia basta leu di costa, y durante un tempestad nan a bin te na e isla di Aruba, sin cu nan tabata sa unda nan tabata. Arua a manda su yiu y cuatro guereo pa bay busca un cuidad y busca informacion, pa sa unda nan ta. Asina Coribori y e guereronan a sigui cana den mondi te cu scuridad a yega y nan a dicidi di subi Orcuyo of Pan Dushi cu awe ta Hooiberg pa tin un miho bista riba e isla. Un candela nan a mira pero e tabata di Arua y e otro guereronan cu a keda atras. Despues di varios dia, nan a dicidi di rema bek pa nan tribu, pero prome cu esey Coribori a bisa: “Pa Arua, bo a descubri un isla”.
For di un distancia nan a reconoce na campamento. Cu alegria y entusiasmo nan a rema pa dos dia largo, pero porfin nan a mira unda nan tabata biba. Varios canoa chikito a bay topa cu nan. E famianan na Boca di Aroa tabata contento. Cada un di nan a kere cu algo serio a pasa nan, pasobra nan a keda hopi largo e biaha aki y hasta nan a pensa cu nan lo no bolbe mas. Te hasta nan a pensa cu nan a muri di hamber of sed of a hoga.
Manera nos tur sa, e prome habitantenan di nos isla tabata Indjan y Spañonan. Si nos lesa e storia di cada uno, ami ta casi convenci cu e nomber Aruba a bin for di e Indjannan, esta Arua. Si nos compara cu e Spañonan, cu a referi na Oro Hubo (tin oro), nan no a descubri algo di balor manera oro of plata, pesey tambe nan a declara “Isla Inutil”.
Si tin un persona cu lo por contraduci mi pensamento, lo mi aprecia pasobra asina nos tur por siña di otro. Pero mas importante ta, cu nos mester laga documentarionan corecto pa e futuro generacion, esey ta mi meta.
MetaData: Fuente: Adolf Kock Editor: Adolf (dufi) Kock Aña: 2015 Coleccion: n/a Genero: Historia Decada: Historia


c: text/html

text:
ORANJESTAD – Dies partido a indiká kaba ku na ke partisipá na e elekshonnan ku despues di e kaida di gobièrnu lo tuma lugá mas trempan riba 25 di yüni. despues di e kaida di gobièrnu lo tuma lugá mas trempan riba 25 di yüni. Pero no sa si ainda si tur ta elegibel. Espesialmente awor ku e limitashonnan pa hiba kampaña. Aruba no ke ripitishon manera Kòrsou i otro pais ku despues di elekshon a haña nan ku un ola nobo di kontagio di corona.
Un di esnan nobo, partido HTC ta kana sali rabiá for di e reunion ku polis i e sobra tim di krísis tokante loke partidonan por hasi òf keda sin hasi den tempu di kampaña i elekshon.
“Esaki ta un reunion diktatorial. E partidonan grandi ta disidí atrobe”, lider di HTC Gilbert Webb ta bisa. E ta komprondé ku pa motibu di corona mester hiba kampaña ku hopi kuidou. Pero e ta haña ku bishita na kas ku un máksimo di 1 te 3 persona i sinta pafó mester ta posibel. “Bo no por hasi tur kos digitalmente, hende mester por mira bo, sigur ora nos ta nobo. I hende bieu ku no ta riba internet, nos no por alkansá e ora ei.” Segun e esaki sigur ta bai a kosto di e firmanan i vota mas lat. Pero riba e pregunta si e partido ta bai entregá un keho tokante di por ehèmpel ku elekshon no a bai honesto, Webb ta bisa: “Esei no ta logra nada tòg.”
Hendrik Tevereden di MEP, un di e partidonan grandi ta reakshoná riba esaki ku: “Mi ta kere ku HTC ta herá. E palabrashon ta ku bo ta tene bo na e reglanan normal. I esei ta konta pa e partidonan grandi i chikí. Nan ta mas interesá kon nan ta bai haña firma. Nos ta pensa ku HTC djis mester ta kreativo. Komo polítiko bo mester ta dirigí riba solushon. Ke men kisas esaki ta un bon enkargo, training p’e.
Di e otro partido grandi AVP Robert Candelaria tambe ta bisa ku lo ta masha deskabeyá pa hasi eksepshon pa partido polítiko. “Nos mester siña di e eksperensianan den eksterior i kiko e ekspertonan ta bisa.”
Mester di firma
Promé ku e deadline a pasa pa registrashon di partido nobo, e partido nobo Accion 21 tambe a mèldu. E dos partidonan nobo i tambe PPA, UPP, RAIZ. i CURPA ku kuater aña pasá a partisipá pero ku no a haña un asiento, ainda mester haña 587 firma (riba 10 di mei) pa sosten di nan listanan di kandidato. MAS a partisipá na 2017 tambe pero e partido no a disidí ainda si e lo purba atrobe. E partidonan parlamentario MEP, AVP, POR, i RED por entregá nan listanan di elekshon sin firma.
Riba 7 di mei tin e entrega di tur lista di elekshon. Esaki lo no sosodé ku e paradanan di kustumber i e enkuentronan masal. No tin un protokòl ainda i hefe di kuerpo Vanessa Kock ta bisa ku e no sa si esei lo bini finalmente. E guia ta e medidanan di corona sin eksepshon ke men pa partido polítiko tambe. Ku e medidanan na vigor (nan ta vense riba 11 di aprel) aktividat polítiko ta prohibí i bishita di bario òf na kas tambe. No ta kla si e medidanan di e siman aki lo kambia. Segun e promé minister arubano e variante britániko mas kontagioso ta trese e mayoria di víktima awor na e isla: den kuater siman el a subi di 40% pa 80%.
Invitashon di polis a yega lat
Algun partido no tabata presente serka e reunion di polis, entre nan PPA. “Nos a haña e invitashon te lat ayera tardi”, e sekretario di partido John Peterson ta bisa. E ta laga sa ku e partido ku poko tempu pasá a pèrdè su lider ikóniko Benny Nisbet (fayesé), ta drenta elekshonnan atrobe ful. “Nò, nos no tin problema ku e elekshonnan ta mas trempan. E fecha pa kolektá firma normalmente ta den vakashon grandi i esei ta mas desbentahoso ku awor. E elekshonnan mes tambe ta tuma lugá ora vakashon kuminsá, ke men esei ta mihó.”
Pa haña sufisiente kandidato pa elekshon, loke otro partido ta indiká ku pa motibu di elekshonnan mas trempan tòg ta un problema, ta algu ku PPA no tin. Peterson: “Nos tin 38 hende i mester bai bèk pa e kantidat maksimal di 29.” E lider nobo di PPA ta Eddy Bennett i otro siman e miembronan ta skohe un direktiva di partido nobo.
UPP ku durante e elekshonnan anterior ainda a hiba un lista huntu ku PPA, entretantu a logra di haña 10 kandidato. Nan tampoko no tabata presente na e reunion di polis pasobra e invitashon a yega lat. “Nos a manda un karta sí ku e proposishon pa hende por firma lista na e MFKnan (un sorto di kas munisipal). En bes di bai te Censo (ofisina prinsipal) den siudat. Espesialmente esnan ku no tin transpòrt òf ku mester bini te for di San Nicolas, esaki ta un opstákulo muchu haltu”, segun lider di UPP Booshi Wever.
‘No tin mantenshon selektivo di polis’
Tambe e partido a trese dilanti ku lo no duna preferensia na e partidonan grandi, manera a sosodé serka elekshonnan anterior. Wever: “Esaki tabata e kaso por ehèmpel ku e pèrmitnan pa parada grandi ku outo.” Tambe e ta spera ku polis lo no mantené selektivamente. “Nos no tin niun problema ku e medidanan di corona. Kon tal ku e mantenshon ta meskos tur kaminda. Pasobra tin ehèmpel kaba kaminda polis no a hasi esaki.”
Hefe di kuerpo Kock ora a puntr’e a bisa ku polis lo haña instrukshon sigur. “Ta trata di mantenshon di órden públiko i e palabrashonnan di maneho (medidanan di corona) ku a hasi, no opstante e koló polítiko.”

robotstxt: allowed

filter: keep


text:
ORANJESTAD – Pa tur candidato cu ta interesa pa drenta den un di nos 13 programanan di educacion na nos 4 unidadnan, Colegio EPI kier informa cu e proceso di registracion digital ta habri y disponibel ariba nos website.
Ora cu bo ta riba nos website www.epiaruba.com click ariba “Studiezoekers” y despues “Aanmelders”. Aki lo bo encontra normalmente e formulario standard den PDF cu normalmente un candidato lo mester download, print, yena y entrega personalmente na scol.
Sinembargo, pa e temporada aki cu nos ta observando “social distancing”, nos a modifica e proceso di tal forma cu lo bo por haci esaki digital. Click ariba link indica den e texto y riba bo pantaya lo habri un formulario digital caminda como candidato bo por yena bo informacion di registracion cual contenido ta mescos cu e formulario normal.
Ora caba di yena e formulario aki online bo lo wordo dirigi na un di dos formulario cu ta pidi pa bo upload un copia di un ID valido (paspoort of cedula) y tambe copia di e pago di registracion di 40 florin. Bo por opta pa scan of saca potret di bo ID valido y e pago di registracion haci online di 40 florin. Ora bo caba di upload tur dos documento bo ta click “send” y bo registracion ta completa. Colegio EPI lo mandabo un e-mail pa indica cu a ricibi bo registracion den bon forma of no.
Registracion pa aña escolar a habri 1 di april 2020 y lo permanece habri te cu 15 di mei 2020. Dependiendo di e desaroyonan actual di COVID 19 na Aruba pa loke ta trata habrimento di scolnan lo informa tur candidato registra tocante con lo organisa y coordina pa asina haci entrega di diploma, cijferlijst y otro documentonan necesario pa cu e registracion.
Por lo pronto e ta importante pa bo registra lo mas pronto posibel pa asina Colegio EPI sa di bo interes pa cuminsa bo estudio cerca nos pa e aña escolar nobo.


text:
Willemstad- Frakshon di PAR ta emití un komunikado analisando e promesanan di Gabinete Pisas II i bisando ku enbes di trese alivio, e gobièrnu nobo ta kometé vupá tras di vupá.
Den e komunikado aki frakshon di partido PAR ta duna di konosé ku nan a sa di respetá e promé shen dianan di gobernashon i ku den 100 dia no tin espasio mas pa esküs ni kulpa e gobièrnu anterior, ta ora pa kuminsá asumí responsabilidat.
Tambe Frakshon di PAR a agregá un lista di momentunan remarkabel di Gabinete Pisas. Den e lista aki, entre otro, a bini dilanti ku kontrali di loke Gabinete Pisas a primintí, COHO a wòrdu aseptá dia 28 di Yüni 2021. Pa despues un karta lèk kaminda ku Minister Pisas i Minister Larmonie ta informá na sr Knops ku nan no ta aseptá COHO. Al final Minister Pisas ta aseptá COHO telefónikamente, dia 3 di Sèptèmber 2021, segun e komunikado aki.
Otro puntonan ku tambe a bini dilanti den e karta aki ta ku tabata tin un proyekto ilegal di deskuento di belasting, portal di NOW no ta wòrdu habrí, tin problema ku karchi sosial, ku porfin tin un Minister di Desaroyo Ekonómiko i ahinda ta den espera pa un Minister di Hustisia miéntras ku Minister Presidente Pisas ta na delaster un fiesta i no ta komuniká ku su pueblo.
Frakshon di partido PAR ta finalisá bisando ku e lista aki en realidat ta mas largu i nan ta spera ku e promé shen dianan aki no ta un reflekshon riba e próksimo añanan di gobernashon.


text:
Pronóstiko di tempu pa Kòrsou i bisindario bálido te djaweps mainta 06:00 o.l, 12 di sèptèmber 2019.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l, 12 di sèptèmber 2019.
Kompilá: djárason 11 di sèptèmber 2019, 05:00 o.l. (09:00 UTC).
Tempu: Por lo general parsialmente nublá i un wer seku lo sigui persistí.
Temperatura máksimo lo alkansá 33 ºC, i temperatura mínimo di 28 ºC.
Solo ta sali 06:25 i ta baha 18:39 o.l.
Bientu: Direkshon entre ost i sùitost i moderá; forsa 3 pa 4 (12 pa 30 km/ora, 7 pa 16 nudo). Ráfaga de bes en kuando basta fuerte te posiblemente fuerte; forsa 5 te 6 (31 pa 50 km/ora, 17 pa 27 nudo).
Situashon general: Un kondishon atmosfériko relativamente stabil ta sigui stroba desaroyo di nubia ku por produsí áwaseru riba nos isla. Pa e motibu aki un wer generalmente seku lo kontinuá. Di otro banda, nubianan haltu den atmósfera lo move de bes en kuando riba nos region, sin muchu influensia riba nos tempu lokal. Mas aleu, tiki kambio den e diferensia di preshon aktual lo sigui sòru pa un fluho di bientu moderá den e dianan benidero.
Kondishon di laman: Trankil te moderá ku altura di olanan entre 0.5 pa 1.5 meter (2 pa 5 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djabièrnè mainta: Parsialmente nublá i generalmente seku.
Meteorólogo: Correa.


text:
ORANJESTAD - Diaranson mainta na Infra Gebouw, Gobierno di Aruba a firma MOU cu Bohama pa e edificio nobo pa Departamento di Aduana. Aduana ya pa hopi aña ta den diferente edificio separa for di otro y esey nunca ta contribui na un bon spirito laboral. Un separacion asina nunca ta contribui na e cooperacion manera cu lo desea of mester. Aduana awo lo haya un edificio nobo na Barcadera caminda cu lo ta funciona tambe como punto central. Un edificio moderno cu ta cumpli cu tur exigencia y cu lo trece sigur un miho ambiente di trabou na Departamento di Aduana. Mes momento ta soluciona un problema hopi grandi cu tin na playa cu e edificio actual di Aduana cu ta decai y bashi y no ta hayando atencion. Prome Minister Evelyn Wever-Croes tawata presente y na Infra Gebouw y prome cu a firma e MOU hunto cu Director di Bohama, señor Sander Leijenaar, a gradici tur esnan envolvi cu a ta haci e proyecto aki un realidad.
ORANJESTAD - Segun resumen di awe 11 persona a recupera y un total di 19 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 10%. E cantidad di casonan activo di COVID-19 pa awe ta 160 y cantidad di fayecidonan relaciona cu COVID-19 ta na 170. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 8% pa dia.
ORANJESTAD – E vice presidente di Contraloria General di Aruba (conoci tambe como Algemeen Rekenkamer Aruba ‘ARA’) sr Frederick Nuboer a entrega su retiro na gobernador. Segun un comunicado di e propio instituto un dia despues, e motibo ta pasobra ‘den cuadro di bon gobernacion, funcionamento di Contraloria General como instituto mester keda garantisa’. Apenas un dia prome, fraccion di partido MEP den Parlamento a pidi pa ‘su cabez’ den un carta manda na prome minister Evelyn Wever, basa riba un incidente cu a tuma lugar den fin di siman. Aki sr Nuboer lo a keda deteni a base di ‘buracheria’ den publico. Lider di fraccion di e partido Shailiny Lee den un carta pa e prome mandatario a pidi e mandatario pa ‘tuma pasonan necesario pa garantisa cu integridad y bon nomber di nos Contraloria General keda na halto’. Aki tambe e parlamentario ta referi na e incidente cu a tuma lugar y cu a keda cubri pa medionan di comunicacion.
ORANJESTAD - Dialuna atardi a tuma luga e caminata pa inicia e campana di conscientisacion en conexion cu Dia Nacional contra Traficacion di Hende ‘Habri bo wowo’ cu a cuminsa for di Djispie’s place pa Plaza Daniel Leo. Prome Minister Señora Evelyn Wever-Croes y Minister di Husticia Rocco Tjon, na final di e discurso a duna nan remarke cortico enfatisando cu trafico y contrabando di persona tin consecuencianan grave.
ORANJESTAD - Segun resumen di awe 21 persona a recupera y un total di 6 caso nobo di COVID-19 a keda registra di cual tur ta residente. E cifranan aki ta representa un 'Positivity rate' bou di nos residentenan di 9%. E cantidad di casonan activo di COVID-19 pa awe ta 146 y cantidad di fayecidonan relaciona cu COVID-19 ta na 170. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.


text: KRALENDIJK – E kompania “JM Data Corporation” ku bou di dje tin “Caribbean Road Service”(CRS), ku for di 2004 ta saka potrèt i atendé ku seguro despues di un aksidente di tráfiko, awor ta disponé di un vehíkulo mas. Por a tuma nota resientemente ku awor e kompania tin un vehíkulo nobo, mas grandi i espasioso pa brinda mihó servisio na partidonan despues di un aksidente. Pronto por mira e vehíkulo ku steker ariba, pa tur hende ta na altura di e kompania. Momentu di un aksidente por tuma kontakto ku e kompania ariba menshoná mesora na number di telefon: 717-9292 òf 24/7 riba 701-0737.


text:
KRALENDIJK – Fin di siman tras di lomba tabatin un kaso di problema, kaminda a detené Maria Rivera, loke e ta haña tabata inhustamente. Relashoná ku e problema, Rivera ta konta Radio Live 99.9 FM awe, kiko a sosodé.
Ta trata di un kaso ku tin un aña andando, esta for di òktober 2019. “Un persona a akusámi ku mi ta molestiá e i su pareha pa medio di media sosial. Esaki no ta bèrdat 2019 nan a hasi keho na polis i mi a kai será pa esaki 5 dia den prison, i nan a lagami liber despues, pasobra no por a komprobá ku mi tabata kulpabel. Febrüari 2020 polis Li, ku ta polis di bario Antriol, a aserka mi persona na kas i puntra kiko ta e loke el a tende ku mi ta hasiendo. Mi a splik’é ku ya mi a kai será pa e kaso inhustamente i mi ta kla ku e asuntu. Dos siman pasa tanta di e persona ku segun e mi ta molesti’é, a bin na mi kas zundra hasi henter un problema. Mi no a yama polis pasobra el a papia i despues a bandoná e sitio rápido. Algun dia despues e tanta a bolbe presentá na kas, i mi ruman hòmber a tuma nota di e outo ku a presentá na kas. Un hende tabata flùit den e outo. Mi a sali pa wak ta ken, sinembargo e outo a somentá. Aki mi a bai polis e siguiente dia ku tabata 4 di sèptèmber. Polis no tabata ke a tuma e denunsia pasobra supuestamente e kaso ta habri, i nan a bisa ku no tin sufisiente prueba pa nan tuma e denunsia. Mi a sali desapuntá bai OM. E persona apropiá no tabata presente i te dia di awe no a tuma kontakto ku mi persona. 8 di sèptèmber mi a bèl warda di polis pa papia ku polis Li. Mi no a hañ’é i a bèl Mark i a topa ku Belinda na Telefon. Nan a bisa ku ta trahando riba e kaso i momentu nan tin mas informashon, nan mes ta tuma kontakto ku mi persona. Djabièrnè 11 di sèptèmber mi a topa polis Li na Jos Bar. Mi a splik’é ku e hendenan ta keda buska mi persona problema te na mi kas i mi ke pa solushoná e asuntu aki. Niun hende no ke yudami i asina mi aktua tur hende sa kon pa drenta den kontakto ku mi persona. Polis Li a palabra ku e djaluna siguiente tur hende ta sinta huntu na mesa pa papia di e problema. Sinembargo djasabra e dia siguiente anochi, e problema a presentá kaminda e persona i su tanta a presentá na mi kas. Mi a filma nan presensia na mi kas pa mi tin komo prueba. Momentu mi a sali pafó di kas i a bisa nan no bin na mi kas bin buska problema, e tanta a purba baha for di outo. Aki mi a purba tene e porta di outo sera pa e no baha. Patras for di den e outo a baha un persona ku kapuchòn i ku algu den su man. Mi a sinti 3 impakto fuerte, 2 na mi banda links di kurpa i 1 patras di mi kabes. Mi yu muhé a sali pa yudami for di e situashon i aki i nan a dal e tambe ku palu den kabes i esaki tabata sangra meskos ku ami. Poko despues polis a presentá i a hasi uso di peper spray den kara di e yu. Na e momentu ei e yu tabata kore tras di esun ku palu i polis a laga e otro dama kore i a spùit mi yu, esta esun ku tabata na sanger i sin arma den man. Ami i mi yu a bai ku ambulans i e otronan ku polis. Despues ku nos a Sali for di hospital, nos a bai warda di polis pa hasi denunsia. Na warda di polis nan a bisa ku tin denunsia riba nos tambe pues ta detené nos. Nan a detené e yu debí ku el a resistí aresto kaminda esei no tabata e kaso. Nos a keda sera mas o ménos 17 ora i despues a rekobrá libertat. Nos ta haña e kaso aki por a bai hopi otro i awor ami a sali perhudiká . Mal trabou di polis a pone ku e kaso a yega te na loke a sosodé fin di siman tras di lomba. Mi ta rabia pasobra si e dosnan lo a bin mi kas ku arma, awe lo mi no tabata na e mundu aki mas. Mi ke trese esaki dilanti pa tur hende sa kiko a sosodé, kontrali na loke ta sirkulá den komunidat, ku ami ta e persona ku a okashoná e problema”, Rivero a bisa


text:
NOTISIA.
BONEIRU.
AKSIDENTE KU MORTO DEN TRAFIKO RIBA KAMINDA DI RINKON.
Awe nochi den kareda di 7pm melding a drenta na warda di polis ku un auto lo mester a alkansa un hoben riba baiskel y ku e situashon di e viktima ta kritiko.
Mesora a despacha polis pa rinkon y tambe ambulance y brandweer.
E aksidente a tuma lugar net na e entrada di rinkon banda di e veld di bala pariba di warda di polis bieu.
Yegando na e sitio por a nota ku e impakto tabata fuerte.
E viktima un hoben di 13 anja di inisial M.K. ku tabata riba e baiskel a perde su bida na e sitio di e aksidente mes.
Dr lont a presenta na e sitio pa konstata morto.
Outoridatnan ta investigando kousa di e aksidente.
E shofur ta wordu skucha dor di polis pa e splika kiko a pasa.
Forsa na e famia nan den e momentunan difisil aki ku perdida di nan ser keri.
FUENTE: AIMED AYUBI.


text:
ORANJESTAD – Premier Evelyn Wever-Croes a yega Aruba bek diasabra atardi despues di un estadia di 48 ora na Hulanda.
“HOPI CANSA PERO SATISFECHO”
Premier a duna di conoce cu e ta satisfecho riba e resultadonan te cu awor, na prome luga pasobra Aruba a demostra di a cumpli cu tur e condicionnan di e di tres tranche di e fiansa. Cu excepcion di e ultimo condicionnan cu ta apenas 4 dia prome nan a wordo ricibi.
Den nomber di Gobierno di Aruba Premier a informa Hulanda cu Aruba no por acepta e condicionnan manera cu nan ta awor. El’a duna dos motibo. Na prome luga, e procedura. Den 4 dia ta imposible pa duna un compromiso politico pa dos rijkswet, y ademas, no a cana e caminda pa yega na consensus. Tabata mas bien “Take ot or leave it” y esey no ta consensus. E di dos motibo ta pasobra e ley di reino di e entidad caribense di reforma (abreviacion na Hulandes ta CHE) ta mina e autonomia di e paisnan den e forma cu e ta awor.
ARUBA TA CUMPLI CU E CONDICIONNAN
Hulanda su posicion ta cu si e paisnan Aruba, Corsou y Sint Maarten no acepta e condicionnan, lo no duna e fiansa. Premier di Aruba a protesta contra esaki. Si Hulanda nenga e peticion di Aruba pa fiansa, esaki ta un falta di reconocimento di e sacrificio y dolor di e pueblo Arubiano, cu a cumpli cu tur condicion te awor. E hecho cu ta apenas awor a manda 218 pagina na condicion, no ta culpa di Aruba. Aruba tin derecho di tuma su tempo pa studia e documentonan pa despues tuma un decision. Y eventualmente yega na un consensus.
DIFERENCIA ENTRE ARUBA Y CORSOU / SINT MAARTEN
Hulanda a reconoce cu tin un diferencia entre Aruba di un banda y Corsou y Sint Maarten na otro banda. Hulanda no kier a haci e distincion aki, pa mas facil pa nan. Aruba, Corsou y Sint Maarten realmente tin hopi similaridad, pero realidad ta cu mester tene cuenta cu e diferencianan. Hulanda a reconoce cu Aruba ta cumpli cu tur demas condicionnan – algo cu tanto Premier Rutte como Secretario di Estado Knops a reconoce publicamente den nan conferencia di prensa – y a expresa tambe confiansa den e Gobierno di Premier Wever-Croes. A base di esaki Hulanda a dicidi di sigui e trayecto di negosacion cu Aruba pa mira si ta yega na consensus.
Premier Wever-Croes a expresa: “Nos no ta contra supervision, tampoco extra supervision. Nos ta compronde cu si Hulanda ta bay presta nos mas placa, cu nan lo kier mas supervision. Nos no ta contra reforma, nos propio plannan di reforma ta bay mas leu cu e ‘plan’ di Hulanda riba algun punto. Nos ta contra e forma con a trata e tema aki. Awor tin un apertura, y nos a cuminsa mesora cu negosacionnan y lo tene cuenta cu nos posicion. Dentro di algun dia nos ta spera di por yega na otro.
Un otro punto positivo ta cu awor e documentonan a wordo publica, y nos a manda nan mesora pa Parlamento di Aruba. Pues tin un apertura, cu no tabata tin siman pasa prome cu mi a biaha. Mi ta satisfecho cu locual nos a logra te cu awor, maske nos no ta cla ainda. Mi ta keda optimista”.
TEST DI COVID
A base di e protocolnan vigente, Premier mester a haci e test di Covid na Aeropuerto Reina Beatrix y mester a warda den cuarentena pa haya e resultado. Mientras tanto e resultado a drenta y ta negativo, pues Premier Evelyn Wever-Croes por sali di cuarentena. Awe dialuna e lo duna un conferencia di prensa.


text:
Den un mundo cu ta sigui lucha cu un pandemia y na un Aruba cu un ola di problema y tension politico, Diadomingo ta celebra Dia di Mama.
Ya na 2020, e dia cu ta recorda e persona central den bida di tur ser humano, a tuma luga den situacionnan di emergencia debi na Covid-19, cu a percura pa awe na Aruba e celebracion di Dia di Mama tin un toque doloroso pa tur cu a perde e centro di nan famia.
E grupo cu mas a wordo afecta dor di e pandemia tabata e grupo cu mas comunidad a trata di proteha, debi na e hecho cu nan tabata forma e grupo di riesgo mas halto.
For di momento cu Covid-19 a presenta su mes, e momentonan mas bunita entre mama y yiu y madushi cu nietonan, a wordo interumpi. Contacto precioso, un sunchi of un brasa, a wordo gescrap a base di e peligro cu esaki a bira.
Medionan moderno pa comunica a permiti pa contacto wordo mantene cu uzo di computer, tablet of telefon cu a yuda sin duda pa tanto grandinan como familiarnan por a soluciona e kiebra di relacionnan mas importante den bida di un ser humano.
No mester lubida den esaki, e hecho cu fronteranan cera y menasa di e coronavirus pa biaheronan, a haci cu hopi mama y madushi, no por mira nan yiunan y nietonan cu ta biba den exterior personalmente.
Dia di Mama ta un dia sentimental. E ta un dia cu ta pone para keto na e aspecto mas grandi di un ser humano cu ta su sentimentonan cu ta produci alegria y dolor.
E fin di siman aki, sigur nos grandinan, lo keda encanta si manteniendo reglanan oficial, e generacionnan mas hoben logra kibra nan barera di soledad, e falta grandi di un toque personal.
Na casnan di anciano sin duda, personal cualifica por yuda crea oportunidad pa alivia e dolor di soledad di tanto madushi y mama, cu lo keda encanta cu un toke personal.
Un flor di cura di cas cu un nieto segun reglanan vigente ta entrega. Un cantica special cu ta canta pa e ser central den nos bida.
Dia di Mama 2021 ta exigi di e generacion cu no por biba sin celular pa interumpi e cadena di app, pa intercambia palabranan cu e sernan, cu tanto ta depende di nan prueba di amor y gratitud.
DIARIO awe ta invita tur yiu, tur nieto, pa pone tur otro cos un banda y pa entrega prueba di amor na personanan cu ta depende di esaki riba e dia grandi cu ta Dia di Mama.
Na mes momento nos ta felicita tur mama, tur madushi, pero tambe tur pariente of amiga di famianan cu segun nos sistema Arubano, a fungi como mama pa personanan cu nan a stima y cuida como yiu.
Nos ta pidi bendicion di Dios pa tur cu den nan bida, a yena mundo cu e sentimento mas bunita cu por tin den mundo, cu ta e amor cu ta brota di e ser cu nos ta yama “Mama”.
Nos ta pidi consuelo pa tur, cu awe no tin nan mama of nan madushi of e persona cu a tene nan man den bida na un forma special.
Un fin di siman special a cuminsa. Un fin di siman cu e aroma special di amor!
.


text:
LADRONISIA NA SITIO DI SAMBUYÁ
Riba djabièrnè 25 di yüni alrededor di 3.30or di atardi, deskonosínan a bai ku diferente artíkulo for di e sitio di sambuyá na altura di “1000 steps”. A bai ku entre otro un pòtmòni ku kontenido, un telefòn di marka Samsung i un telefòn di marka Apple (iPhone). E artíkulonan aki tabata den un tas na laman. E investigashonnan ta andando.
Tep: No laga artíkulo di balor atras na laman òf den outo. Purba di laga esakinan na kas na momentu ku ta bai landa òf sambuyá.
DETENSHON PA INKUBRIMENTU
Riba djasabra 26 di yüni den patruya regulatorio a bin enkontrá ku un outo ku plachi di number hòrtá. A detené e personanan den e outo pa inkubrimentu i a konfiská un telefòn. Ta trata di un hòmber di inisialnan
BUT PA VIOLASHON LEI DI TRÁFIKO
Durante di e fin di siman tras di lomba polis a skibi diferente but pa infrakshon di lei di tráfiko. E infrakshonnan mas detektá ta pa uso di telefòn tras di stür i pa falta di uso di faha di seguridat.
Polis lo sigui kontrolá estriktamente riba esaki.


text:
WILLEMSTAD. – Ayera Korte di Kasashon na Ulanda mester a dikta sentensia den kaso di e kondenado na Bida Largu, Elvis Kuwas alias Mònster, pero a posponé esaki ku algun siman mas.
Ta di dos biaha ku korte di Kasashon ta posponé sentensia di Kuwas. Un motibu dikon e posponementu, EXTRA no a logra di haña.
Korte di Kasashon a pone e fecha di dia 5 yüli awor pa dikta sentensia.
Dia 29 ougùstùs 2014 korte di promé instansia a kondená Kuwas na Bida Largu pa tres kaso di asesinato kontra di pago. Dia 20 febrüari 2015 korte di apelashon ta konfirmá e sentensia pa Kuwas.
Tantu korte di apelashon i korte di promé instansia den nan veredikto kontra di Kuwas a bisa ku e no tin kurason, konsenshi ni miserikòrdia. P’esei e kastigu di prizòn di bida largu p’e.
Tur e tres asesinatonan ku tin riba su nòmber, ta keda probá. E promé asesinato ta 8 yüni 2012 Lionel Arnaud, Raikel Conception dia 27 yanüari 2013 i dia 5 mei 2013 Helmin Wiels. Banda di esei e atrako riba Hector Henriquez tambe a keda probá.
Dia a trata e kaso, ámbos nivel di korte a konsiderá ku e testigunan ku ta inkriminá Mònster den e kasonan aki ta konfiabel.
Mònster mes a hinka su situashon den e kasonan aki den duda ora ku el a bisa ku nunka el a mata un hende sigur no kontra di pago. Pero e tabatin hopi sèn kada bes den su poder. Kuwas a splika ku esaki ta bin dor di ‘rip deal’. Ora ku fiskal a puntr’é di ken e ta haña e plakanan pa e ‘rip deal’, e momentu aki el a hasi uso di su derecho di keda ketu.
Pues akinan Korte ta konkluí ku e no a hasi deklarashon duru akinan. E úniko konklushon ta ku e plakanan ku e ta haña ta di e mortonan ku e ta responsabel pe.
Mònster a duna un deklarashon amplio kon el a asesiná Wiels i e otronan. Tin testigunan tambe ku por a splika un ke otro ku ta hasi e pruebanan duru.
Akinan e dos korte nan a trese dilanti ku pa un hende manera Mònster ta un kastigu tin, esta bida largu.
Korte ta kere ku un hende ora ku tempu pasa e por kambia i den e kaso di Mònster esei tambe lo por ta posibel.
P’esei konforme leinan di Kòrsou, despues di 20 aña será, tin e posibilidat pa reevaluá e kodenado. Den e kaso aki esei lo mester sosodé tambe.
Pero pa awor aki korte a bisa ku nan no ta mira ku por lo pronto ku Mònster lo kambia. Si e sali awor aki e chèns pa ripitishon di su echonan ta hopi grandi.
E loke ku tambe e tribunalnan a enfatisá ta ku ora Mònster a ekspresá su duele pa ku e famianan di e defuntunan ku a keda asesiná, nan no a mira un sinseridat den su ekspreshonnan. Tabata palabranan usá djis pa usa pa trata di supstansiá e loke ku el a bisa ku nunka el a mata niun hende.
Pues awor Kuwas tin di warda mas siman pa haña desishon di korte di Kasashon.
Bron: Extra


text:
Cuerpo di Polis ta wordo notifica
A duna amplio oportunidad
Manera conoci desde 8 di april ultimo, Departamento di Impuesto a cuminsa parti e plachinan di number di aña 2020. E partimento di plachi a sosode na un forma structura caminda a duna tur automobilista amplio
oportunidad pa busca nan plachinan di number. Awor e tempo a yega pa tur automobilista cu ta uza e careteranan publico core cu e plachinan di number cora cu blanco di aña 2020 riba nan vehiculo. Pues no ta permiti mas pa core cu e plachinan oranje cu blanco di aña 2019.
Control di polis
Alabes Departamento di Impuesto ta manda tambe un notificacion pa Cuerpo di Polis indicando cu lo por cuminsa cu e controlnan entrante 1 di september proximo. Ta importante pa menciona cu unicamente e
plachinan otorga door di Departamento di Impuesto ta esunnan legal y pues valido. No ta permiti pa core cu plachi di number traha di sticker of carton. Tampoco ta permiti pa core cu un plachi so. Mester tin ambos plachi
di number riba e vehiculo.
Busca plachi
Na e automobilistanan cu ainda no a busca nan plachinan, ta bay un apelacion pa haci un cita mas pronto posibel via e website di Departamento di Impuesto: https://www.impuesto.aw/afspraak_maken_met_DIMP pa por busca e plachinan di number. Ora di busca e plachinan, mester acudi na e edificio anexo na Camacuri 2 (edificio enfrente di e oficina principal). No ta posibel pa busca e plachinan sin cita.
Gerencia di Departamento di Impuesto
30 di augustus 2020


text:
Awe riba Dia Internacional di Hende Muher nos mester refleha riba e desaroyo y progreso inmenso cu nos isla a logra riba tereno di igualdad di genero.
“Siendo un hende muher, representando mi pueblo como Parlamentario, realisando mi soñonan, mi ta sinti mi bendiciona di a lanta den un comunidad cu a brinda mi e oportunidad ey”, Shailiny Tromp-Lee a cuminsa su mensahe p’awe.
Lamentablemente esaki no t’e caso pa tur di nos. Pesey mes nos mester sigui pone enfasis riba meta number 5 di Desaroyo Sostenibel di Nacionnan Uni. Un meta cu ta enfoka riba e igualdad di genero, empoderando nos sernan femenino.
E ta importante pa pasa e mensahe aki cada oportunidad cu nos haya. Ban sigui educa y siña nos mucha y hobennan cu igualdad den oportunidad ta algo cu nos tur merece.
“Como hende muher mi tambe ta sostene e tema di e aña aki cu ta #ChooseToChallange.
Pesey mes mi kier reta tur hende muher pa: Sostene y motiva otro, pa berdaderamente aporta na desaroyo y crecemento di otro hende muher. Mas cu tur cos ban percura pa bira fuente di inspiracion pa futuro generacion. Feliz Día di Hende Muhe. Ban sinti nos mes orgoyuso di por celebra e hende muher, e persona cu un curason fuerte y amor infinito”, Parlametario Shailiny Tromp-Lee a finalisa su mensahe.


text:
“Señor ta mi wardador, mi‘n tin falta di nada;
Den cunucu di yerba berde, E ta ponemi sosega.
E ta hibami na awanan tranquil, pa mi bolbe hanja forsa.”
Salmo 23:1,2,3.
Cu inmenso tristeza na nos curason nos ta anuncia fayecimento di nos Ser stima:
Gertha C Eisden
*14-10-1946 – †18-08-2021
Na nomber di su:
Rumanan:
Sislyn Eisden
Frida Eisden
Sigfried Eisden
Su Care taker Stima:
Elvis Legito
Ta invita demas famia, bisiña, amigo- y conocirnan, pa e Acto di despedida cual lo tuma lugar Diamars 12 di October 2021 di 9 pa 11 di mainta na Ad patres Funeral Home & Crematorium na San Nicolaas.
Pa motibo di e situacion di Covid-19, ta pidi pa mantene estrictamente na e regla nan di DVG, usando tapa boca y practicando distancia social.
Staff y personal di Ad Patres funeral home & Crematorium ta extende nos mas sentido pesame na famia di e fayecida


text:
Diadomingo algo despues di 11’or di anochi, durante controlnan di establecimento riba nan orario di cierre, Polis a bay n’e establecimento yama Komedo situa riba L.G. Smith Boulevard, pa motibo cu nan a pasa e orario stipula di cierre.
Tres patruya policial a yega para di dilanti di e establecimento y e Polisnan a baha pa bay atende cu esnan cu no a respeta e orario di cierre.
Hopi liher tur hende cu tabata presente a bandona e sitio. Polis a keda warda te ora tur hende a bay for di e sitio, pa sigui nan caminda.


text:
Konstitushon ta e prinsipal dokumento di estado di Hulanda. Konstitushon ta e lei supremo di Hulanda. Na 1814 a promulgá Konstitushon Hulandes. E aktual Konstitushon ta data di 1983. Konstitushon ta kontené tur regla tokante nos organisashon polítiko i nos derechonan fundamental.
Konstitushon ta kontené:
- derechonan fundamental, ku ta duna siudadanonan e libertat pa, sin intervenshon di outoridat públiko, biba i partisipá den sosiedat i polítika. Ehèmpel di derechonan fundamental ta:
-
- libertat di ekspreshon
- derecho riba privasidat
- derecho di voto
- derecho riba trato igual
- prinsipal reglanan di organisashon di estado hulandes ta stipulá, entre otro:
-
- e manera ku ta nombra o elegí entidatnan estatal (manera parlamento, gobièrnu i huesnan) i loke ta nan tarea- i kompetensianan;
- kon traha lei i kon kambia Konstitushon mes;
- gobernashon di provinsia i gemeente.


text:
ORANJESTAD (AAN) -- Partido Movimento Electoral di Pueblo (MEP), tabata tin cita cu e Informadornan, Diamars mainta.
All Stories
ORANJESTAD (AAN) – Como Lider di Partido MEP, Evelyn Wever-Croes a menciona cu ya durante e campaña caba, tabata tin indicacion kico ta locual tin den cada partido nobo, cu a saca asiento como resultado di eleccion 2021.
ORANJESTAD (AAN): Den un carta habri dirigi na Lider di Partido AVP, Mike Eman, Geoffrey Wever, #2 di Partido RAIZ a expresa: "Como futuro miembro di Parlamento di Aruba mi ta dirigi mi mes na Bo persona cu e siguiente peticion.
Faltando 6 luna pa yega su pensioen a mande school back bay traha -- ORANJESTAD (AAN): Parlamentario Endy Croes a mustra cu e ta sigui e desaroyo den AVP basta di cerca.
ORANJESTAD (AAN) -- E lider di Partido MEP, Evelyn Wever-Croes, contestando un pregunta di prensa na su salida despues cu el a reuni cu e Informadornan, a expresa tocante e bishita di señor Knops na Aruba, awe.
ORANJESTAD (AAN): Lider di Partido MAS, Marisol Lopez-Tromp a reuni cu Eddy Werleman y Tisa Lasorte den nan funcion di Informador.
Dia 8 di Juli Benny Sevinger lo yega ‘geboei’ pa huramenta of Gobernador lo mester hurament’e den KIA
ORANJESTAD (AAN): Parlamentario Endy Croes ta splica cu Aruba banda di ta pasando den su pior momentonan di un crisis mundial esta Covid-19 cual lo bay den historia,
Awor no mester di partidonan cu no tin stabilidad - ORANJESTAD (AAN) – Despues cu prome minister demisionario, Evelyn Wever-Croes a reuni cu e informadornan den su calidad di Lider di Partido MEP, el a topa cu varios pregunta for di prensa.
Parlamentario Endy Croes: Barabbas en bes di Jesus -ORANJESTAD (AAN): Parlamentario Endy Croes ta siguiendo e desaroyo politico na Aruba hopi di cerca.
ORANJESTAD (AAN): E siman aki, e candidato Hendrik Tevreden di MEP, a manda gradici su votadonan.


text:
Sunnyside Preschool ta habri di
dialuna pa diabierna
Orario: 7:30 am pa 12:30 pm
Edad: 10 Luna t/c 4 aña
PLAY ,LEARN AND GR�W TOGETHER�
Werkend zoals gewoonlijk
🌈❤
🌈
🌈
Awe Muchanan di Sunnyside a Celebra nan Graduacion hunto cu nan Mayornan i Juffrouw nan.
Nan a pasa unrato dushi i a disfruta di e Dino Jump.
I awor nan ta cla pa e sigiente Stap.
Danki na cada Mayor pa a decora e Graduation cap di nan Yui.
Team Sunnyside daycare ta desea e muchanan tur clase di Exito na Kleuterschool.
🌈
Hiep Hiep Hoeraaaa🎊🎊
Awe nos a canta Happy Bday pa Shauny cu a cumpli 4 Aña.
Masha Danki Mami i Papi pa e treat🧁
🧡
🧡
Bon Siman🌼
Felis diaranson❤
🌈
Feliz dia di Himno i Bandera💙
Feliz dia di Himno I bandera💙
Klik na e Potret i Like & Share🌈
Participante #11 Sunnyside Daycare
#likeshare #competenciadidecoraporta #himnobandera
❤
4 feb 2021
Happy Valentine's Day❤
Felis diaranson❤
Awe nos a canta Happy Birthday pa Sean cu a cumpli 4 Anja🎉🎉
Masha Pabien Sean💙
Danki Mami i Papi pa e treat pe Muchanan.
❤💛💙
E Pisca Di Mas Bunita Den Lama🐟
Play ,Learn & Grow🌈
Bon Bini Jaydeline i Jaylene🌈
Felis diaranson❤
Nos ta desea nos muchanan un Bon i Felis dia nan di Fiesta🎄
🌈
Bish*ta di Sint i su Piet nan🎊
Happy M🙃nday
Sunnyside Preschool
Felis Dia International Di Derecho Di Mucha🎊
Entrante 30 di November SKOA ta habri su Inscripcion pa scolnan Primario. Nos ta invita bo pa wak nos video y conoce scolnan. 🍎
En conexion cu implementacion di Ley di Codigo di Proteccion:
Diabierna 6 di november ultimo a tuma lugar e ultimo dia di training pa grupo A di cabesante- y lidernan pa Codigo di Proteccion y Signs of Safety den sector social. Tabata trata di 3 dia di training intensivo, unda a enfoca riba e ley di Codigo di Proteccion, uzando e metodo di Signs of Safety. E training tabata di un forma hopi interactivo y participativo, unda e lidernan di e centronan di cuido a trata e.o. algun caso, pero respetando privacidad di tur, pa asina por a aplica e metodo di Signs of Safety.
H🙂ppy Monday🌈
Photos from Sunnyside Preschool's post
Sunnyside Preschool
De eerste Natuurlijke Kinderopvang in Aruba. Gebaseerd op de Montessori visie en open van 7.00 tot 18.00.
Happy Feet ta duna cuido y guia di muchanan di kleuterschool te cu 6e klas lagere school. Ta duna huiswerk begeleiding guia cu lesamento.
we offer a preeschool & afterschool for kids from 1 up to 6 years,
Cuido di mucha na Pos Chiquito Nos ta ofrece cuido,carinjo,educacion na nos muchanan cu hopi amor y


text:
Na edat di 16 aña Hector a kuminsá su karera deportivo komo bòksdó i a bringa kuater pelea komo amatùr, kual peleanan el a gana.
Esaki a tuma lugá den añanan 1953 / 1954.
1955 : Den e aña aki Hector a kuminsá práktika e
deporte di Peso i despues di dos luna a sa di bira kampeon di Kòrsou i Antia den e kategoria Bantam (56kg).
1956 : Kampeon di Kòrsou i Antia den kategoria Bantam
1957 : Kampeon di Kòrsou i Antia den kategoria Bantam
1958 : Kampeon di Kòrsou i Antia den kategoria Bantam
Nr. 9 den 18 partisipante na Kampeonato Mundial na Stockholm, Suesia.
1959 : Kampeon di Kòrsou i Antia den kategoria Bantam.
Ganadó medaya di plata den VIII Weganan Sentro Amerikano i di Karibe na Caracas, Venezuela.
Nr. 4 na Weganan Panamerikano na Chicago, Merka. Durante e Weganan aki Hector a sa di pone marka Panamerikano den e modalidat di “Clean & Jerk”, kual marka a keda pará pa 12 aña.
1960 : Kampeon di Kòrsou i Antia den kategoria Bantam.Ganando medaya di oro den e Kampeonato Sentro Amerikano i di Karibe di Peso na Caracas, Venezuela. Nr. 10 den 24 partisipante durante Olimpiada Mundial na Roma, Italia.
1961 : Kampeon di Kòrsou i Antia den kategoria Bantam. Ganadó medaya di oro den II Kampeonato Sentro Amerikano i di Karibe di Peso na San Juan, Puerto Rico.
1962 : Kampeon di Kòrsou i Antia den kategoria Bantam.
Ganadó medaya di bròns den IX Weganan Sentro Amerikano i di Karibe na Kingston , Jamaica.
1963 : Kampeon di Kòrsou i Antia den kategoria Bantam. Ganando medaya di Plata durante IV Weganan Panamerikano na Sao Paolo,Brazil. Ganadó medaya di oro durante torneo internashonal na St. Domingo .
1964 : Kampeon di Kòrsou i Antia den kategoria Bantam. Ganando medaya di oro durante interkambio internashonal Kòrsou Sto. Domingo na Sto. Domingo. Nr. 18 den 28 partisipante durante Olimpiada na Tokio Hapon.
1965 : Kampeon di Kòrsou i Antia den kategoria Peso Pluma (60kg).
Ganando medaya di oro durante ASU week na Aruba.
Ganando medaya di plata den III Kampeonato Sentro
Amerikano i di Karibe na George Town , Guyana.
1966 : Nr. 4 na X Weganan Sentro Amerikano i di Karibe na San Juan, Puerto Rico, Kampeon di Kòrsou i Antia den kategoria Peso Pluma.
1967 : Kampeon di Kòrsou i Antia den kategoria Peso Pluma
Ganando medaya di oro durante torneo internashonal 4
Sentenario na Caracas, Venezuela
1968 : Kampeon di Kòrsou i Antia den kategoria Peso Pluma; Ganando medaya di plata den torneo internashonal III Lustro “Curaçaose Gewichtheffers Bond” na Kòrsou.
1969 : Nr. 4 durante Torneo Las Amérika na Mayaguez, Puerto Rico Kampeon di Kòrsou i Antia den kategoria Peso Pluma.
1970 : Kampeon i Kòrsou i Antia den kategoria Peso Pluma. Ganando medaya di bròns durante XI Weganan Sentro Amerikano aki.Karibe na Panamá. Hector a gana 4 medaya durante e Weganan aki.
Pa promé bes den historia di peso medaya a wòrdu otorgá pa e diverso modalidatnan (Press, Snatch, Clean & Jerk i Total).
Nr. 7 den 16 partisipante durante kampeonato Mundial na Ohio, Merka.
1971-1974 : Kampeon di Kòrsou i Antia den kategoria Peso Pluma.
1974 : Hector partisipá na XII Weganan Sentro Amerikano i di Karibe na Santo Domingo.
1975 : Despues di tabata Kampeon di Kòrsou i di Antia den kategoria Bantam i Peso Pluma (20 aña) i partisipando na diverso Torneo Internashonal, Kampeonato Regional, Kampeonato Mundial, Weganan Sentro Amerikano i di Karibe,Weganan Panamerikano
i Olimpiada Mundial,Hector ta retirá i ta tuma enkargo komo entrenadó di Selekshon Nashonal di Peso.
1984 : Hector ta partisipá na un kurso di entrenadó i Wes na Caracas
Venezuela. Hector ta ser kondekorá ku kondekorashon di La Reina “Ere-medalle in Goud” pa su méritonan riba tereno deportivo.
1976 : Hector ta kursa estudio pa entrenadó di Peso na Mexico bou di ouspisio di “Olympic Solidarity”.
1978 : Riba ouspisio di “Olympic Solidarity” Hector ta bolbe tuma parti na un kurso di entrenadó di Peso na Mexico, kual kurso e ta kaba ku éksito. Mester menshoná ku e rekòrtnan ku Hector a pone den e kategorianan ku e a tuma parti te ainda no a ser kibra pa e pesistanan aktual.
2009 : Kaya Noord Zapateer a bira Kaya Hector P Curiel, Miembro Salòn di Fama Deporte Peso


text:
[BIBANDO]: A hasi palabrashon ku sentronan religioso, ku entrante mañan djárason, 21 di aprel por tene enkuentronan segun Plachi di Dia te ku un máksimo di 25 persona presente.
[BIBANDO]: Entrante mañan djárason, 21 di aprel, kompanianan ku tin e fasilidat pa ofresé servisio di laba outo ‘drive-thru’ por hasi esaki.
[BIBANDO]: Entrante mañan djárason, 21 di aprel, ta amplia e kantidat máksimo di persona ku por bishitá entiero pa despedí di un ser kerí.
[BIBANDO]: Ta hasi un apelashon na tur doño di trabou, pa porfabor mantené e kapasidat di empleado ku mester tei físikamente na trabou na un mínimo.
[BIBANDO]: Tur kompania ku ta bende produkto i merkansia por ofresé servisio di entrega na kas (delivery), entrante mañan djárason 21 di aprel 2021.
[BIBANDO]: Entrante mañan djárason, 21 di aprel 2021, benta di material di konstrukshon ta posibel pa medio di servisio di drive-thru den forma di ‘click & collect’.
[BIBANDO]: Entrante mañan djárason, 21 di aprel, e orario di servisio pa trùknan di pan ta bira entre 4’or di atardi te 8’or di anochi. Por lo pronto, solamente servisio di entrega (delivery) ta posibel.
[BIBANDO]: Entrante mañan, djárason, 21 di aprel, restorantnan ku ta disponé di e posibilidat por ofresé servisio di drive-thru i e servisio di ‘delivery’ por sigui tuma lugá te 8’or di anochi.
BIBANDO]: Entrante mañan, djárason, 21 di aprel ta posibel bishitá laman riba base individual (segun orarionan indiká) pa preservashon di salú físiko i mental.


text:
WILLEMSTAD – E kontrolnan laboral ku sporádikamente ta keda hasí riba negoshinan riba nos isla, ta kousando hopi konsternashon. E propósito di e kontrol ta pa chek si e negoshi ta tene su mes na tur reglanan ku lei laboral ta stipulá.
Aktualmente, e tim di aproksimadamente trinta persona ta keda enkabesá pa Sidney Provance, kende tabata hefe di departamentu di labor i awó ta trahá komo kònsùltent pa gobièrnu. Según Joel da Silva Gois, propietario di e ‘megastore’ Goisco, e kontrolnan ta ilegal, ya ku sr. Provance no ta un ámtenar huramentá ku outoridat pa ehekutá e tipo di kontrolnan akí. Joel Gois ta asina indigna ku e kontrol riba su negoshi, ku e ta konsiderando pasonan legal kontra di Provance.
Problema ku e kontrol di Goisco
Ret Karibense tabata presente ora e tim di kontrol a bishitá Goisco, i na promé bista, nada tabata fo’i òrdu i tur kos a kana riba un manera masha ameno. Según Provance, ku eksepshon di dos trahadó haitiano ku mester a bai buska nan papelnan na kas, tur kos tabata na òrdu. Tambe mester komenda Goisco riba e echo ku su negoshi tin un kuerpo laboral balansa, esta 75% trahadó lokal i 25% ta estranhero. “A lográ esei ku hopi difikultat’, según Gois.
Asta un potrèt hopi amikal Gois i Provance a saka na final di e kontrol. E problemanan a surgi ora, según Gois, Provance lo a hasí deklarashonnan difamatorio na radio kontra su persona despues di e kontrol. Según Provance, Gois su malkontentu ta sinta den e echo ku serka e gobièrnu anterior, kual Gois tabata un patrosinadó prominente, nunka e tipo di kontrolnan akí no a keda hasí. Tambe Gois ta kuestioná si Provance ta outorisá pa kondusi e tipo di kontrolnan akí komo kònsùltent, i ta kuestioná e valides di e akto. Tambe e ta tilda Provance di a drenta su establesimentu bou di preteksto falsu pa haña informashon delikado di su negoshi. Provance na su turno, no tabatin niun komentario riba e akusashonnan kontra di su persona i a dirigí tur pregunta na Minister Larmonie-Cecilia, kende a ninga den varios medionan di komunikashon di diskulpa pa e kontrol i a primintí asta di intensifiká nan.
Propósito di kontrol
Segun Provance e problemanan a kuminsá ku e introdukshon di e promé periodo di grasia na 2004 i introdukshon di Brooks Tower 1 i 2 na aña 2007. “No tabatin un plan, i a atmití hopi persona sin edukashon ku no ta kontribuí na e fondo di penshun di behes”, ela splika. Durante e kontrol, kual ta ankrá den e Ordenansa Nashonal di 23 di febrüari 1945 pa registro di trabou, e propósito ta pa kontrolá si e negoshi ta kumpliendo ku e leinan di labor. Spesífikamente ta chek si e negoshi ta registrá na kámara di komèrsio, tin pèrmit di establesimentu, ta inskribí na registro laboral i si e tin un number di crib.
Segun Provance, e tim di kontrol ke kontrolá tur negoshi, sin tratamentu preferensial. “Kòrsou tin un problema grandi ku eksploitashon di hende i hopi kos straño ta pasa”, e funshonario a kompartí. Gois di su partí ta aploudí e tipo di inisiativa i kontrol manera esun ku a tuma lugá, “pero nan mester pa tur negoshi, chikí i grandi”, ela insistí.
Lei 80/20
Pa basta tempu, gobièrnu di Kòrsou ke introdusí e lei di 80/20, pa kombatí e desempleo alarmante ku ta asotá nos komunidat. Ainda no a ratifiká e lei i ta di mira kon e implementashon di e lei lo bai en realidat. Según Gois, 80/20 ta un bon konsepto pero no lo funshoná den tur sektor. “80/20 no por keda introdusí sin lanta produktividat di e trahadó lokal”, Gois a splika. Según Provance, mester kultivá e hende pa asina por konstruí un nashon responsabel. Aktualmente departamentu di labor ta dunando hopi kurso, espesialmente na mamanan soltero, i ta trahando un base di dato laboral, Provance a deklará. “Nos ke kaba ku kompetensia desigual kontra e trahadó lokal”, ela finalisá.
Outor Deya Mensche


text:
News
COA a celebra e temporada 2018
Un temporada cu sin duda tabata esun mas mihor den historia
Comite Olimpico Arubano a celebra hunto cu su staf y personal den La Vista Restaurant di Aruba Marriott Hotel
E directiva hunto cu su personal a bini hunto pa asina celebra e temporada 2018 cu sin duda tabata esun mihor den historia di COA y e deporte Arubano. Presidente di COA, Sr. Roy Mezas a gradici tur presente pa nan input y esfuerzo den e trabou desplega.
Na final a regala tur presente.un bunita mug como recuerdo.
Staf y personal di COA kier a desea henter e comunidad Arubano un Felis Pasco y un Prospero 2019.


text:
E siman akia a habri cu hopi energia despues di e ultimo dos simannan hopi druk cu e procesonan pa eleccion 22 di september. Aworaki ta den e proceso introduci e programa di partido Pueblo Orguyoso y Respeta (POR) na pueblo ‘Vision 17-21 Hunto Nos Por’, cual desde cu a presenta esaki na prensa siman pasa a haya bon reaccion y comentario. Ta gradici tur esnan cu a forma parti di e proceso aki cu a dura hopi luna unda cu a busca opinion di comunidad pa finalmente a presenta un plan cu ta bin di comunidad y pa comunidad.
E liña cora den e programa aki, banda di tur e topiconan cu ta wordo atendi cu nan ta e hecho cu ta pone atencion na e fundeshi di nos comunidad. Nos fundeshi actualmente ta debil y pues lo enfoca na crea un fundeshi fuerte cu por construi riba dje caminda cu e comunidad di Aruba ta central den e programa. Tambe crea confiansa bek cu un hende por sinti nan mes liber y sigur riba Aruba, percura pa mehoracion di cuido medico y reduci tempo di espera pa acceso medico di calidad. Sr. Oduebr a sigui splica cu den e programa aki ta pone atencion tambe na nos pensionadonan y lo bay percura cu edad di pensioen ta flexibel na edad di 60 aña y cu esnan cu ta cobra pensioen caba por biba na un manera mas digno. Lo percura cu e pago di belasting y AZV cu ta wordo paga ta uno hopi mas husto cu unicamente duna un aumento di 1 of 2%. Si wak e costo di bida y e velosidad riba cual esaki ta crece, no ta duna e bida digno na nos pensionadonan y tampoco na esnan cu ta cobra un salario minimo of di clase media akinan na Aruba. Pesey e ‘liña cora’ cu ta menciona ta un liña di revolucion economico.
Pa loke ta e problemanan financiero grandi cu nos tin na e momentonan aki cu no ta wordo discuti riba dje y ainda no tin indicasion di presupuesto di Aruba lo yega parlamento prome cu 1 september. Pa motibo cu si esaki tuma luga e ora lo tin un debate al caso riba e realidad di e situacion fianciero di Pais Aruba, sr. Oduber a enfatisa.
POR tin e solucion pa e revolucion economico. POR lo crea un reforma fiscal di belasting directo pa indirecto. Percura cu por medio di e revolucion fiscal e salario minimo por wordo aumenta cu minimo 10% pa pocopoco cera e ‘gap’ cu tin actualmente entre salario minimo y ‘ bestaansminimum’ na Aruba. Cu ta haci e bida digno uno casi imposibel.


text:
Den e prome siman nan di Gabinete Wever-Croes II a scucha e veld di enseñasa y a logra soluciona hopi problematica
No ta desconoci cu den e ultimo añanan enseñansa a pasa den cambionan cu no tawata na bienestar di enseñansa en general especialmente di nos muchanan. Pa Partido MEP, enseñansa semper tawata un prioridad como cu e ta e fundeshi pa progreso di un pais fuerte y resiliente.
Tawata na aña 2009 cu MEP tawata tin e cartera di enseñansa ultimo biaha. Nos lider Evelyn Wever-Croes cu semper tin enseñansa cerca na su curason, a priminti den campaña cu lo no laga enseñansa bay e biaha aki bou niun otro partido si mester forma un coalicion. Hincando e cartera aki den un persona cu ta conoci pa scucha cu portanan habri y bini semper cu solucionnan, ta yena nos lider cu hopi satisfaccion. Y asina e por sigui maneha nos pais cu tur trankilidad riba tur e retonan cu nos mester enfrenta y tur esnan den e veld di enseñansa, mayornan y cada mucha tambe pero tin e trankilidad aki cu enseñansa ta den bon man.
Minister di Enseñansa, señor Endy Croes, ya den e prome siman cu a haya e cartera aki, a cuminsa pa scucha e veld di enseñasa y di eynan el a ranca bay y logra soluciona varios problematicanan cu no a haya ni oido ni solucion den e maneho di enseñasa di e minister anterior.
Partido MEP, ta hayando hopi elogio di maestronan cu ta acerca nos y ta expresa con contento nan ta cu e maneho den un tempo cortico cu ta ser ehecuta pa nos Minister nobo di Enseñansa. Partido MEP ta contento y satisfecho cu a pone e maneho di Enseñasa den un persona cu tin un vision grandi pa e miho calidad di enseñasa pa Aruba. Partido MEP ta sigur cu Enseñasa lo bay conoce cambionan grandi den e proximo 4 aña di Gabinete Wever-Croes II, cambionan na bienestar di nos futuro como pais.


text: E gobernador di Aruba a realisa un bishita di trabao na Kustwacht di Aruba y tambe warda di polis na San Nicolas diamars 19 di mei mainta. Central durante e bishita tabata e impacto di e Coronavirus (COVID-19) den e trabao di servicionan aki.Na comienzo di e bishita, e Gobernador a ser recibi door di e jefe di e Punto di Apoyo (steunpunt) di Kustwacht. Despues di a recibi un breve splicacion di e compromiso actual di Kustwacht den awanan di Aruba, e Gobernador a papia cu varios miembro di e personal di Kustwacht y cu e soldatnan cu actualmente ta desplega na Kustwacht. Debi na Coronavirus, tur frontera maritimo di Aruba ta sera. E medida aki ta unicamente e trafico regula tin acceso na e islanan. Pa mantene esaki, Kustwacht a tuma medidas den forma di patruyanan adicional na terra y lama. Den e ejecucion, Kustwacht ta ser apoya pa soldatnan di e milicia di Aruba (Arumil) y e 32 scuadron di asalto di e cuartelnan di marinierskazerne di Savaneta. E Gobernador a bishita e warda di polis na San Nicolas. Gobernador a papia cu varios agente policial riba nan experencia durante di e Coronacrisis. Debi na e medidanan, cayanan ta mas trankil y esey ta nifica, entre otro, cu e trabao di polis ta algo diferente. Den conversacion, e agentenan a indica ademas cu e medidanan anuncia un luna y mey pasa no a ser tuma na serio pa tur hende na principio. Esaki por tabata relaciona cu e hecho di cu no tur hende a tene suficiente cuenta di cu tabata tin un gran riesgo pa e salud publico. Ultimamente, e polisnan a bin ta ripara cu e cosnan tabata bayendo hopi miho. E hendenan a bira cada vez mas consciente di kiko por y kiko no por haci, e riesgonan cu Corona ta trese pa salud publico y cualnan ta e efectonan den e sociedad. Dependiendo di e desarrollonan, e compromiso di KPA ta ser determina dia tras dia, y den consulta cu e autoridad competente y e organizacionnan asocia. Mediante yamadanan telefonico y, si ta posibel, bishitanan di trabao, Gobernador Boekhoudt a informa su mes di e consecuencianan di e brote di Corona y a expresa su apoyo y agradecimiento pa e compromiso di tur esnan den e lucha contra e pandemia. Medidanan lo ser tuma den consonancia cu e organizacionnan interesa pa garantiza cu e bishitanan di trabao ser realiza den un manera sigur.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 29 di yüli 2017.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 29 di yüli 2017.
Kompilá: djabièrnè 27 di yüli 2017, 05:00 o.l. (09:00 UTC).
Tempu: Shelu ta por lo general parsialmente nublá ku chèns pa algu di áwaseru durante oranan di mainta.
Temperatura máksimo lo alkansá 33 ºC i temperatura mínimo 27 ºC.
Solo ta sali 06:22 i ta baha 19:03 o.l.
Bientu: For di direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den dia, ráfaga de bes en kuando te fuerte; forsa 6 (40 te 50 km/ora, 22 te 27 nudo).
Situashon general: Durante oranan di awe mainta por spera un oumento temporal di nubia den nos region ku chèns pa algu di áwaseru. Despues di oranan di mèrdia ta antisipá ku wer seku lo prevalesé. Mas aleu fluho di bientu por lo general moderá tambe lo mantené un kondishon di laman moderá pa e próksimo dianan.
Kondishon di laman: Moderá ku altura di olanan entre 1 i 2 meter (3 pa 7 pia).
Sistemanan signifikante di wer tropikal: Ningun
Fenómeno spesial: Ningun.
Perspektiva te djadumingu mainta: Generalmente parsialmente nublá i seku.
Meteorólogo: Luciano.
E próksimo boletin di tempu lo wòrdu publiká djabièrnè 11:00 o.l. (15:00 UTC).


text:
NewsRosario2019
Beach tennis ta sigi manjan
Lo tin diferente competencia manjan na Rosario
Beach tennis ta sigi manjan
Manjan lo ta un otro dia di competencia pa e atletanan di Beach Tennis.
Aksel Samardzic lo enfrenta Alejandro Peizoto di Uruguay.
Den Semi Final di Duo Mixto Dominique Hopman hunto cu Aksel Samardzic lo bai enfrenta Ramon Maluff y P. Mosquera di Venezuela.
Sander hunto cu Aksel lo enfrenta e equipo di Chile, Alexander Huber hunto cu Marcello Costanzi den e Semi Final di Double Masculino.
Maud y Dominique tambe lo enfrenta e team di Valentina Carrero y Fabiola Beltran di Venezuela den Semi Final di Doubles Femenino.


text:
ORANJESTAD — “E reunionnan na e Asamblea general ta importante pa pone Aruba bek riba mapa internacional y pa nos recuperacion di e pandemia”
Siman pasa na New York a tuma luga e Asamblea General di Nacionnan Uni 2021. Tur aña esaki ta wordo organisa y aña pasa e tabata completamente virtual pa motibo di Covid. E aña aki e Asamblea General a tuma luga un parti den persona y un parti virtual. Prome Minister a participa den seccionnan virtual y tambe personal na New York como parti di delegacion di Reino.
Nacionnan Uni ta un partner grandi pa Aruba. Especialmente como un pais chikito pa nos por logra e desaroyonan positivo y sostenibel cu nos ta busca pa nos pais. Awo cu Aruba ta saliendo di e pandemia y cu nos tin e periodo di recuperacion nos dilanti, Nacionnan Uni ta bira un partner aun mas importante pa nos.
Siman pasa Prome Minister a participa caba den algun di e encuentronan virtual y diabierna e tabata presente den algun reunion na New York. E siman aki tin algun reunion virtual cu ta continua. Como parti di delegacion di reino Prome Minister tabata presente pa asina logra pone Aruba atrobe riba mapa internacional cu ta hopi importante pa loke ta e recuperacion.
“Esaki nos ta enfoca mas tambe pa asina trece mas inversion cu ta creacupo di empleo cu ta loke nos mester pa por sali di e pandemia aki y su efectonan”, Prome Minister a remarca.
En total, Prome Minister tawata tin 9 reunion importante y fructiferona e Asamblea General di Nacionnan Uni na New York.
“Mi ta wak bek riba e 9 reunionnan cu tabata tin durante 1 dia di mainta te anochi y mi ta kere cu importante ta pa keda mantene Aruba riba e mapa internacional pasobra ta asina so nos por haña ayudo y ayudo importante cu por yuda nos sali di e pandemia mas lihe”, Prome Minister Evelyn Wever-Croes a enfatisa.


text:
Nota: Tur hende sa ku tin un problema mundial pa loke ta Corona Vírùs. Merka bèrdat a tuma nota ku narkotráfiko ta usa e oportunidat aki pa asina pasa droga pa yega su pais i e islanan den Karibe. Pa e motibu aki, el a manda varios barku merikano ku ekiponan militar riba dje pa asina vigilá kosnan ilegal.
Lógikamente Venezuela mirando ku Presidente Maduro tin un òrdu di aresto di Merka, a sinti’e intimidá. Segun e presidente ku ta un wega esaki ta, pa subi su pais pa atendé ku ne. Mesora e tambe a prepará su ekiponan militar i tin tenshon.
Aki na Kòrsou tambe militarnan hulandes ta bezig ta wak nos kosta, paso informashon a drenta ku tin yen hende na Venezuela ta kla pa bin ku boto nos pais pa asina buska kuido médiko, mirando ku na e pais nan no por haña.
Tantu Kòrsou i Aruba a buta warda kosta i ku yudansa di militarnan hulandes a arma na e kostanan pa asina vigilá tur kos.
Ainda tin un situashon di un barku ku bandera Portuges ta mara den nos Haf, ku algun dia a kibra un barku di warda kosta di e pais Venezuela pa despues drenta nos haf pa bunker (tank).
Venezuela ta rabia paso segun e, Hulanda i Merka a bisa ku Kòrsou no kontrolá e barku ku a hasi daño na nan propiedat.
Pa loke ta milisia si ta yudando kuerpo polisial.
Like this:
Like Loading...


text:
WILLEMSTAD – Mientras ku Pueblo Soberano ta desvelá Plasa Helmin Magno Wiels, Aubert Wiels ta dal un serbes trankil di dje ku amigunan bieu di su ruman asesiná. “Un plenchi, un kaya, esta fiesta. Esnan ku tabata konosé Helmin di bèrdè mes sa ku e kosnan aki no tabata niun tiki importante p’e.”
Ruman muhé Marvelyne Wiels sí ta presente na desvelashon di e plenchi nobo. “Mi ta haña fis loke ta pasando. E ta lastra nòmber di nos famia. Marvelyne tin trinta aña ta biba na Hulanda, e no tabatin bon kontakto ku mi ruman hòmber. Akinan tin hende sintá ku a traha 36 aña ku Helmin.”
Aubert ta mustra riba e hendenan rònt di dje ku ta sinta dilanti di e edifisio di Un Tim Magno, e movementu ku resientemente a lanta ku mester kontinuá ‘e manera di pensa di Helmin Wiels’. Entre nan Karel Josefa, anteriormente bodyguard di Hèlmin.
Ruman grandi
No ta e partido so a plama for di otro despues di e asesinato, sino den famia tambe por ripará esaki, Aubert ta bisa. “Marvelyne ta pará su so awor. Pero e ta mi sanger, ke men mi bon mirá mi no ke papia di mi ruman muhé mes. Nos mama a fayesé na 2004, e tempu ei nos tata a fayesé masha dia kaba. For di e tempu ei ta Helmin a kuida nos, e tabata mi ruman hòmber grandi. E tabatin promé i último palabra. Nos por a yam’é dia i nochi, pa tur kos.”
Te ainda Aubert sa e tres numbernan di telefon di Helmin for di kabes. Un silensio ta sigui. “Ei banda, einan su graf ta keda”, Aubert ta mustra i ta keda mira su dilanti. “Mi ta Aubert Wiels danki na dje.”
E kos a afekt’é kon tur kos a bash’aden despues di morto di Wiels. “Úniko kos ku nos mester a hasi ta skapa e partido, esei tabata manera su yu. E ker a kue Kòrsou hasié un pais nobo, ku hustisia pa un i tur, pero kaminda tur hende lo a tuma nan responsabilidat tambe. Pero den partido Helmin no ta eksistí mas. Asta Stevie Wonder por mira esei.”
Segun Aubert e kos a faya pasobra a bini un direktiva nobo i a bah’é komo visepresidente. “Ta ora Helmin a hasi e partido grandi numa ku hende manera Ivar Asjes, Elmer Wilsoe i Jaime Cordoba a bin blo. E echo ku Asjes ta promé minister awor a straña mi, nunka mi no a tende Helmin menta su nòmber. Si e tabata na bida ainda lo e por a gui’é komo promé minister. Ounke e ora ei nunka Asjes lo no a sinta mas ku tres luna. I drink for that”, Aubert ta bisa i ta dal un trago di su serbes.
E karanan aktual di e partido, kende Aubert ta yama esnan pa prònk kuné, na un dado momentu a yega asina serka ku Helmin no por a sali for di nan mas, e ta bisa. “Asina Helmin a bisa mi diferente be. Tuma por ehèmpel Ingrid Sanchez, e ta diabel mes. Nan tabata pleita hopi, e tabata kibr’é spiritualmente. Ta solamente pa yuda mi ruman hòmber m’a drenta direktiva. Nan a mat’é djaden.”
Malhechor intelektual
Mat’é na mod’e papia, pasobra Aubert no ta menta nòmber di e malhechornan intelektual. Tòg e ta bisa ku ta ‘fásil’ ku e sa ken tur a mata su ruman hòmber. “Ta un grupo di ocho pa dies hende asina. Mi no tin miedu di nan, nan sí tin miedu di mi. Dia 10 di mei, durante lansamentu di 1 Tim Magno, mi ta bai saka e promé berdatnan na kla.”
Durante di e hopi oranan ku Aubert a pasa ku su ruman Helmin den garashi ta traha riba outo, Helmin tabata kont’e hopi kos. “El a duna mi splikashon, konta mi ken ta su enemigunan, pasobra e tabata sa ku e dia lo a yega. Hopi hende a alertá mi tambe. E plan tabata pa tir’é mata for di 9 di desèmber 2012, riba dia di su aña. Nan no a logra.
Aubert ta bisa ku e mesun grupo ku a paga pa e asesinato, awor ta invertí pa keda sin solushoná e kaso. El a spera ku lo solushoná e asesinato mas lihé, pero e tin tur speransa den un bon fin. “Mi tin konfiansa den Ministerio Públiko, nan ta traha masha duru mes.”
Elekshon
Entretantu Aubert ta mira ku ta su tarea pa realisá Helmin su idealnan. E ta hari ora puntr’é si den futuro e ta bai para riba lista di partido. “Ora bini elekshon nos lo bira partido polítiko. Mester, nos ta bai kaba Helmin su trabou.”
Outor: Anneke Polak


text:
E proximo Gobierno di nos Pais mester debolbe e integridad y transparencia den gobernacion cu ta crea confiansa cerca e Pueblo. E confiansa cu nos mester pa inspira inversion pa lora e economia di nos Pais y crea cupo di trabou duradero. E confiansa cu ta duna Aruba e credibilidad necesario pa nos sali di e abismo financiero. E confiansa cu ta brinda prioridad na nos seguridad, educacion y salud. Nos Pais mester un cambio cu nos por confia aden.
Integridad den gobernacion
Nos no por sigi cu e decadencia den gobernacion cu nos ta experenciando como Pais na e momentonan aki na unda cu nos Promer Minister ta tolera pa Aruba tin un minister den funcion tras di trail bou sospecho grave. E falta di liderasco aki ta atacha e reputacion di nos Pais grandemente y ta muestra palbabel di mal gobernacion. Nos mester cambia e rumbo aki y scohe pa integridad den gobernacion na unda bo ta haci lo corecto hasta ora cu otro no ta wak. Nos por pone regla den ley, pero mas importante ta pa nos gobernantenan tin e fatsoen of decencia politico presente ora di haci e trabou cu Pueblo a confia nan cune. Nos no por bolbe permiti pa ken cu ta yega na poder pa despues nos bolbe haya un gobernacion con cu ta.
Transparecia ta necesario
Banda di tin gobernante integro, nos mester tin transparencia den gobernacion. Pueblo mester haya mas bista riba e decicionnan cu ta wordo tuma y riba e argumentacion pa tuma e decicionnan aki. Ya caba hopi instancia ta publica nan rapportnan online, pero tin hopi informacion cu ainda no ta conoce luz di dia manera mester ta. Por ehempel, cifra di desempleo ta algo cu Pueblo no tin un bista concreto riba dje. Tin otro rapportnan tambe di por ehempel CBS of di SER cu Pueblo no ta haya mira asina facil. Aki ta na unda mester bin cambio. Instancianan mester por haci y publica nan investigacion debidamente sin wordo stroba.
Ban p’e cambio cu nos por confia
Nos Pais merece un cambio di rumbo. Nos no por sigi tolera e falta di integridad cu ta atacha e reputacion di nos Pais y cu ta caba cu e confiansa cu un gobernacion mester por conta cune. Transparencia ta crea confiansa, pesey nos mester bay dedica na brinda mas informacion riba decicionnan cu ta wordo tuma cu ta afecta nos Pueblo. Nos di MEP ta para pa integridad y transparencia den gobernacion. Dia 22 di september proximo, ban uni como Pueblo y ban hunto logra e cambio cu nos por confia pa nos Pais. Ban duna Aruba bek un gobierno cu ta traha na un manera integro y transparente na bienestar di nos Pueblo.


text: Diabierna mainta a drenta informe di un accidente na e cruzada Paaridenbaaistraat/ L.G. Smith blvd., mesora a dirigi un patruya na e sitio. Na yegada di e patruya a bin compronde cu aki ta trata di un accidente unda un dama chauffeur di un pick-up biniendo di nort den Paardenbaaistraat no a mira e Hyundai Accent biniendo di pariba y a sali dilanti di dje fishtail e mande bay dal palo di lus, subi blokkinan di beton y pega na un mata di kwihi. E impacto tabata fuerte y afortunadamente ningun hende a resulta herida.


text:
Trabou nan ta avansando pa pone e prome Smartbusstop na Korsou.
Charles Cooper
Trabou nan ta avansando pa pone e prome Smartbusstop na Korsou. Esaki ta net dilanti Radulphus College. Promé ku puntra dikon Radulphus, pasobra einan tin hopi trafikashon ku bus i tambe ku einan tin kabel di internet di Tres ta pasa.
Pronto e grand opening.
Lo sigui ku dos mas. Un den Punda i un den Otrobanda. Den e 6 lunanan benidero lo eksperipentá ku nan pa asina saka tur kinder foutjes. Despues nos lo sigui pone na mas kaminda. I despues bai internashonal ku un produkto di Korsou.


text:
Fundraising
Prinses Wilhelminafonds no ta haña supsidio di gobièrnu of otro instansianan. Pesei ta importante pa PWF rekoudá fondo pa por yega na su metanan.
Sèptèmber: tur aña PWF ta tene luna di kolèkt na sèptèmber i den januari Ride For The Roses ta hasi su evento pa PWF.
Tur aña den luna di Sèptèmber ta tene kolekta anual via di kolektadónan di PWF i via di PWF su ‘callcenter’. Bo por haña e buzonnan di kolèkt na bankonan, misanan, supermerkadonan, botikanan etc.
Aparte di esei PWF ta haña donashonnan abase di regalo, legato, herensia, entrada di aktividatnan sosial i tambe ‘standing orders’ serka diferente banko. E lema di e luna di kolèkt ta kambia tur aña.


text:
Godfried Sipriano Martha (Fichi) ta bira e di 19 morto den tráfiko
Polis ta investigando un kaso di aksidente den tráfiko ku konsekuensia fatal ku a tuma lugá djabièrnè 23 di desèmber 2016 alrededor di 23.22’or. Riba e fecha i ora en kestion un outo tabata kore riba Kaya Wilfrido Hermans den direkshon di Porta Blanku. Dado momento shofùr di e outo aki a bai pasa un otro vehíkulo ku tabata kore su dilanti, na e banda robes. Na e momentu ei e banda robes i spil di e vehíkulo ku a bai pasa e otro a dal un peaton ku tabata kana na man robes di kaminda, tambe den direkshon di Porta Blanku. E víktima debí na e impakto, a bai resultá te den kura di un kas na man robes. E shofùr ku a okashoná e aksidente, despues a lora bin bek pa wak kiko a pasa, pero no a topa ku e peaton. Mesora el a akudí na warda di polis na Montana i einan duna polis di konosé ku el a kaba di dal un hende na pia, pero no ta enkontrá e persona aki. Huntu ku polis i algun testigu a bai na e sitio di aksidente, i einan den kura di un kas a bin topa ku e hòmber Godfried Sipriano Martha, nase na Kòrsou dia 26 di sèptèmber 1964, ku ya no tabata duna señal di bida. Dòkter di polis ku a presentá na e sitio a konstatá morto. Ta trata di e di 19 morto den tráfiko pa e aña aki.
Investigashon den e kaso ta kontinuá.


text:
WILLEMSTAD – Ayera djabièrnè anochi (1 di ougùstùs) a tuma lugá entrega simbóliko di e rekonosimentu na Gernailys Zimmerman dor di Visepresidente di Confedracion Panamericana de Billar , Sr. Michael Arvelo na Klup di biyar
Boca Stars.
Di 11 pa 24 di yüli un delegashon di Federashon Biyar Kòrsou konsistiendo di 12 atleta a partisipá den Campeonato Panamericana de Pool, na Medellin Colombia, den tur tres disiplina bola 8 ,9 y 10.
Kòrsou un biaha mas ta bolbe saka kara den persona di Gernailys ” Nelly” Zimmerman ku ta logra medaya di bròns den bola 8 y den tantu bola 9 y 10 su resultadonan tabata tremendo finalisando na puesto 5 den tur dos disiplina . Shamir Tremus den hubenil tambe ta logra finalisá den bola 8 na puesto 5,pero den e otro disiplinanan si e kompetensha tabata mas fuerte . Mester menshoná ku den divishon di maskulino senior e kompetensha tabata hopi fuerte pa nos atletanan konsiderando ku mayoria ku a partispa den e panamerikano aki tin e status di profeshonal o pro/am pues nan ta dediká mas tantu tempu na training kompara
ku nos representantenan .Pero den un palabra nos atletanan a duna lo mehor di nan den representashon di nos pais.
Aunke atrobe mester menshona ku 90 porshentu di e kosto di biahe a keda kubri pa e propio atletanan.
Aki ta sigui e prestashon individual di nos representantenan y nan aberahe final :
Hubenil maskulino :
Nomber Bola 8 Bola 9 Bola 10 Aberahe final
Shamir Tremus # 5 # 21 # 13 0.449
Jean Clar Torbed # 13 # 20 # 22 0.355
Richinelo Francisca # 21 # 25 # 23 0.179
Femenina Senior :
Gernailys Zimmerman # 3 # 5 # 5 0.507
Rahil Moeniralam # 26 # 25 # 21 0.372
Fabienne Tremus # 19 # 35 # 22 0.379
Nydia Daal # 25 # 30 # 31 0.172
Maskulino Senior :
Michael Arvelo # 37 # 36 # 27 0.487
Bryan Farah # 40 # 46 # 19 0.467
Jeffrey Nieuwenhuyzen # 53 # 28 # 30 0.456
Giovanni Ariza # 64 # 35 # 54 0.330
Indjomar Bernabela # 48 0.348
Durante di e evento final Confederacion Panamericana de Billar a duna pa prome biaha den nan eksistensha un rekonosimentu úniko na un atleta ku tabatin un aktuashon personal sobresaliente .
Y ku honor inmenso nos tin di anunsia ku e atleta ey ta nada mas y nada ménos ku nos gran multiple medayista Gernailys “Nelly ” Zimmerman ku a keda honra ku un diploma pa Fair Play .
Y pa entrega simbóliko di e diploma aki Nelson Tremus y Federashon Biyar Kòrsou a opta pa hasi esaki djabierne1 di ougustus ku ta dia tambe ku Nelly a hasi aña.
Pues ayera tabata tin dobel selebrashon ) ora a hasi entrega simbóliko di e rekonosimentu na Nelly dor di Visepresidente di Confedracion Panamericana de Billar , Sr. Michael Arvelo i tambe a selebrá Nelly su di 24 aniversario.
Un danki atrobe na Refineria di Kòrsou ku a aportá algu y tambe CSOF .


text:
ORANJESTAD/HILVERSUM – Caribisch Netwerk-correspondent Koresponsal di Ret Karibense Sharina Henriquez a hasi denunsia di un aresto sin rason i e daño di imágen ku el a sufri komo konsekuensha. A arestá Henriquez riba 22 di mart ora e tabata hasi su trabou komo periodista fuera di e toka de keda ku gobièrnu di Aruba a instalá durante di e krísis di corona.
Segun Wensly Francisco, miembro di direktiva di e Asosiashon Hulandes di Periodista (NVJ, Nederlandse Vereniging voor Journalisten), Hulanda mester aktua ku mas firmesa pa garantisá libertat di prensa i prensa independiente na e islanan. “No mester usa e státùs outónomo di Aruba i e otro islanan Kòrsou i Sint Maarten komo èksküs pa no atendé ku “violashon di libertat di prensa.”
E minister hulandes di Media, Arie Slob, den un reakshon na Ret Karibense ta laga sa ku e no ta mira un motibu pa un maneho di media pa henter Reino.
Konsternashon na Den Haag
Na Den Haag a reakshoná ku konsternashon riba e aresto i a hasi pregunta den Kamer (parlamento). Minister Slob ta keda para ariba ku Maneho di Media ta un propio responsabilidat den e paisnan di Reino. “Reino por meta den esaki solamente si e funshon di garantia di e prosesonan demokrátiko i di estado di derecho normal den un pais no funshoná adekuadamente”, segun Slob. “No tin motibu pa esaki awor.” Entretantu a kanselá e toke de keda na Aruba.
Segun Francisco ta e tarea di Hulanda komo èks kolonisadó pa sostené demokrasianan hóben manera Kòrsou, Aruba i Sint-Maarten ku prensa independiente i libertat di prensa.
Aresto Henriquez
A arestá Henriquez riba 22 di mart i e mester a keda den sèl tres ora. Pa infrakshon di e toke de keda e mester paga un but di 1000 florin arubano (mas o ménos 500 euro). Henriquez tabatin prueba di ta traha pa Ret Karibense huntu kuné na e momento di e aresto, pero polis no a rekonosé esaki.
Komo reakshon riba e aresto NVJ a duna gobièrnu arubano un atvertensia. Reporters without Borders tambe a apelá na outoridatnan pa laga e kaso bai. Entretantu a seponé e kaso. Henriquez ta kontinuá ku su denunsio:
Sharina Henriquez riba su denunsio (na hulandes)
Pavol Szalai di Reporters without Borders, departamento Union Oropeo: “Sharina tabata hasi su trabou. No por malusá e vírùs di corona pa limitá e trabou di periodista. Periodista ku mester traha bou di sirkunstanshanan difísil kaba den e parti karibense di Hulanda.” NVJ ta trata di duna asistensia na periodista arubano i a pone karchi di prensa di emergensia disponibel.
Libertat di prensa tin añanan kaba bou di preshon
E libertat di prensa i prensa independiente ya tin añanan kaba bou di preshon den e parti karibense di Reino. Na 2013 Transparancy International a skibi
den un rapòrt ku en general periodista ta gana un salario abou. Kompanianan di media pa nan entradanan ta dependé di e merkado di propaganda i finansiero privá, ku tin bia ta influensiá nan fuertemente. Segun Transparency International tin poko òf niun prekondishon pa protehá di e trahadónan di media.
Unesco tambe a bini ku un rapòrt na 2014 den kua tin pará ku riba papel tin libertat di prensa kompleto pero por lo demas tin masha poko kader legal moderno den kua periodista por traha seif.
Durante e krísis di corona a tene konferensha di prensa na Aruba i Kòrsou kaminda por a hasi solamente un pregunta òf tabata salta pregunta. Ora gobièrnu a keha tokante di esaki asta un dunadó di trabou a suspendé un periodista na Kòrsou. Entretantu a kanselá e suspenshon
Kasi no tin prensa na Islanan Ariba
Na Islanan Ariba (Sint-Maarten, Saba i Sint-Eustatius) despues di orkan Irma na 2017 a sobra un korant so, ku ta trahá na Sint-Maarten. Pa motibu di e krísis di corona e korant aki ta pasando hopi malu. No tin emisora públiko na e islanan.
Boneiru, Saba i Sint-Eustatius ta munisipio di Hulanda. Ke men sektor di media di e islanan ta kai bou di responsabilidat di Den Haag. Pero e islanan aki tin poko òf niun propio outlet di media i ta responsabel pa un gran parti di media na Aruba, Kòrsou i Sint-Maarten. E departamento di OCW na Rijksdienst Caribisch Nederland segun minister Slob ta hiba kombersashonnan tokante e fortifikashon di e sektor periodístiko na e tres islanan aki.


text:
ORANJESTAD – DIMAS ta informa tur su clientenan y partners cu entrante dia 15 di januari 2020 lo introduci un otro procedura transitorio pa locual ta trata e orden y forma con clientenan di DIMAS lo tin di cumpli cu nan pago pa productonan di DIMAS.
DIMAS ta innovando y ta den un fase di transicion pa cu e manera con lo ofrece su servicionnan y productonan. Den curso di e promer parti di aña 2020 DIMAS ta bay introduci gradualmente e posibilidad pa su clientenan haci peticionnan online. Publico lo wordo introduci na e portal nobo di DIMAS, cu tur su beneficionan na su debido tempo.
E cambionan mas importante na e momentonan aki pa cliente di DIMAS ta lo siguiente:
Cliente di DIMAS lo por haci su pago di DIMAS solamente cu un “Betalingsopdracht”, esaki ta un orden di pago digital cu DIMAS ta emiti.
E “Betalingsopdracht” ta inclui
– e datos personal di e cliente di DIMAS,
– su number di cliente (CRV), y tambe
– tin un barcode y ta inclui un serie di number (= number di e orden di pago).
Con e procedura transitorio di cancelacion di pagonan di DIMAS lo ta entrante di 15 di januari 2020?
- Cliente di DIMAS mester traha nan cita online riba nos website pa bin haci su aplicacion.
- Dia di e cita, e cliente di DIMAS ta presenta na DIMAS, pa haci entrega di su peticion pa e producto di DIMAS (sea cu ta un permiso di estadia of un declaracion di constancia of ta otro) y e cliente di DIMAS ta alabes entrega tur documento cu ta indica cu ta necesario pa por evalua e peticion pa e producto pidi.
- DIMAS lo emiti na e momento ey un “Betalingsopdracht” na e cliente di DIMAS specificando e suma(nan) cu mester paga, mediante su email adres personal. Ta hopi importante pa e cliente di DIMAS tin su email adres personal corecto y accesibel.
- Cliente di DIMAS por procede pa haci e pagonan indica riba e “Betalingsopdracht” sea via
* Billpayment di Aruba Bank
* Billpayment di Banco di Caribe of
* na un di e oficinanan di DIMP ubica na e MFA-nan unda por paga cu debit card (swipe) solamente.
- Cliente di DIMAS cu a haci nan pago online of na un MFA cu nan “Betalingsopdracht” dentro maximo 7 dia calendario, no mester presenta un biaha mas na DIMAS pa demostra e comprobante di pago. DIMAS mes lo ricibi un notificacion automatico di e pago realisa pa e cliente di DIMAS y lo percura pa e proceso di evaluacion di e peticion lo sigui cana
- Cliente di DIMAS cu no percura pa cancela e pago indica riba e “Betalingsopdracht” dentro di e periodo di maximo 7 dia calendario, lo ricibi un notificacion di e cancelacion/anulacion di e peticion.
En corto e cambionan cu lo bin na vigor desde 15 di januari 2020 ta lo siguiente:
Departamento di Integracion, Maneho y Admision di Stranhero ta pidi tur cliente encarecidamente pa tene cuenta cu e cambio transitorio menciona aki riba. Den caso cu tin cualkier pregunta por tuma contacto libremente cu DIMAS via di nos pagina di Facebook of e contactformulier riba nos website www.dimasaruba.aw.


text:
ORANJESTAD, Aruba – Dia 30 di juni 2017, Post Aruba N.V. a emiti un serie nobo di stampia titula ‘Fauna-Parhanan 2017”. E serie ta consisti di 8 stampia balora na 85 cen, 90 cen, 100 cen, 130 cen, 200 cen, 220 cen, 250 cen y 305 cen, cu ta yega na un prijs total di Afl. 13,80 y e ta acompaña pa su ‘envelop di prome dia di emision’ cu ta costa Afl.16,80.
E diseñonan pa e stampia aki ta un creacion di Eduardo Valbuena y e stampianan ta imprimi na Johan Enschedé Security Print. E serie di stampia ta obtenibel entrante 30 di juni 2017 na e diferente oficinanan di Post Aruba, respectivamente na Oranjestad, San Nicolas y Sta. Cruz. Pa mas informacion tocante e stampianan di ‘Fauna-Parhanan 2017’ por tuma contacto cu Departamento Filatelico di Post Aruba N.V., cu ta situa na J.E. Irausquinplein 9, Oranjestad, cu su number di telefon 528-7678, of bishita su pagina di Facebook Aruba Stamps.
E bunita serie aki no por falta den bo coleccion. Busca esun di bo awe mes, ya cu e cantidad ta limita.
85c – Krabechi bachi preto (Nycticorax nycticorax)
E adultonan tin un largura di aproximadamente 64 cm. Nan tin un corona preto y e lomba y resto di curpa ta blanco of shinishi. Nan wowo ta cora y nan patanan ta chikito color geel. Nan halanan ta shinishi cla y nan bariga ta blanco. Ta sali dos of tres pluma largo blanco, den forma di “saludo y exhibicion di corteha”, for di e parti patras di e cabes. E krabechinan nocturno cu corona preto no ta pas den e forma di e curpa tipico di e famia di krabechi. Nan ta relativamente gordo y fuerte cu pik cortico, e pianan y nek ta mas cortico cu esunnan di su primonan den famia, manera e garabet y e “garabet di dia”. Su postura durante sosiego ta normalmente un poco manda aden, pero ora di bay jaag, e ta rek su nek y e ta parce e otro parhanan cu ta cana den awa cu no ta hundo.
E parhanan hoben tin wowo color oranje y pianan cortico berde geel. Nan ta parhanan cu ta haci masha desorden den nan colonia di neishi cu combersacionnan cu bo por imita como quok of wok.
E luga caminda nan ta broei, ta humedo y fresco cu awa salo y dushi na gran parti di mundo. E krabechinan nocturno cu corona preto ta traha nan neishi den colonia sea den un grupo di palo, of na tera na luganan proteha, manera islanan. Nan ta pone tres pa ocho webo.
E krabrechi aki ta pertenece na parha migratorio cu ta scoge e parti mas nort na unda e por yega, of sino e ta djis un residente.
90c –Gaito biña (Porphyrio martinicus)
E “Gaito biña” ta un gay di moeras y e ta bin di e famia Rallidae. Tambe e ta conoci localmente como e gaito cu pata geel. E ta un parha di tamaño mediano, cu un largura di 26 pa 37 cm. Ora e halanan ta habri, e ta midi entre 50 y 61 cm di un punta di hala pa e otro. Esun adulto tin pianan geel grandi, cu pluma biña-blauw y su lomba berde y pik cora y geel. Su frenta ta blauw cla y bou di su rabo ta blanco. Door di scuridad of poco luz e colornan di plumanan biña-blauw por perde e intensidad di e colornan original, aunke e color di frenta ta distingui’e di especienan similar. E hobennan tin color maron y nan lomba color di oleifi. E gaito biña aki ta bula distancia cortico mientras su pianan ta colga. Su luga di broei ta e moeras cayente den Caribe.
Su neishi ta un construccion cu ta keda flota den moeras. E ta un omnivoro – su dieta ta conoci pa su gran variedad di materia vegetal y animal, incluyendo simia, blachi y fruta di matanan acuatico y di riba tera, manera insecto, bichi, dori, calco, haraña y pisca. Nan ta conoci tambe pa come e webonan y e yiunan di otro parhanan.
100c -Parha geel (Sicalis flaveola)
E macho tin color geel briyante cu un corona color oranje cu ta distingui’e for di mayoria di e otro parhanan geel. Normalmente ora nan broei, nan ta haci uzo di luganan manera neishinan bandona, takinan di mata y bou di daknan di cas. E especie aki por tolera presencia di hende y nan ta aparece den areanan di ciudad y ta frecuenta e mesanan traha special pa duna parha cuminda. Nan tin un cancion agradabel, pero monotono. Sinembargo, den combinacion cu nan apariencia, nan a logra cu na hopi luga, hende ta mantene nan den haula. E machonan ta practica poligamia. Nan ta biba cu dos embra pareu y tur dos ta broei den e temporada cu nan ta den neishi. Regionalmente esaki a conduci na e especie cu nan ta uza pa e peleanan sangriente di gay den haula.
130c –Gonzalito (Icterus nigrogularis)
Gonzalito ta un parha geel cu ta bini di e famia Icteridae. No mester confundi’e cu esun color berde. Nan ta yam’e tambe “parha chikito di maishi” miho conoci como “Gonzalito”. E ta un parha di 20 pa 21 cm di largura, e ta pisa 38 g y su pluma ta principalmente den color geel, manera su nomber ta indica. E macho adulto tin un mascarada di wowo preto, un garganta preto smal, su rabo y halanan ta preto cu un balki blanco riba e hala y na rand di e hala algun pluma blanco. E gonzalito embra ta similar, pero un poco mas gordo y e parha jong tin un lomba color geel oleifi y su cara ta preto.
Esaki ta un especie cu ta come principalmente insecto grandi, pero tambe ta gusta nectar y un poco fruta. E cancion di e gonzalito ta un fluit melodioso, cu un poco zonido di “zoem”. Ora nan “combersa”, esaki ta produci un zonido manera ora un pushi ta yora y tambe otro zonido straño.
200c -Cabes grandi berde-Amazon Kingfisher-(Chloroceryle amazona)
E “Cabes grandi berde di Amazonia” ta un parha cu ta broei den e teritorio tropico Americano. E parha grandi aki ta broei pasando door di e riunan chikito.
E parha Amazonico aki ta parce un otro tipo cu tambe ta berde y cu ta comparti tur loke tin den stock cu otro parha similar. E tin 29 pa 30 cm di largura. E tin un forma cu ta tipifica e especie aki cu un rabo cortico y pik largo. E parti ariba tin un color berde manera di azeta, cu un corona poco salvahe y un kraag blanco rond di e nek.
E machonan tin algun parti blanco fuera di tin na banda un amplio color bruin di castaña y algun strepi berde. E embranan tin partinan blanco abou cu strepinan fini berde na banda di e pecho. E parhanan hoben ta parce e embra adulto, pero nan tin mancha blanco riba e halanan.
E parhanan aki hopi biaha ta produci un zonido “teck” basta duro. E cancion cu bo no ta tende mucho biaha, ta zona den palo manera un fluit “si, si, si, si,”.
Bo por mira e “Cabes grandi berde di Amazonia” hopi biaha ta colga na un taki di mata of na un baranca cerca di awa prome cu e sambuya pa gara su pisca. E ta alimenta su mes tambe cu insecto y anfibio.
220c –Flamingo (Phoenicopterus rube)
E Flamingo Americano ta conoci como e Flamingo di Caribe, aunke bo ta hay’e na e Islanan Galapagos.
E ta un parha grandi cu ta pasa den awa no hundo cu pluma colornan cora y ros. Manera tur Flamingo, e ta pone solamente un webo blanco riba un sero di lodo entre e lunanan mei y augustus. E incubacion te ora e puyito nace ta dura 28 pa 32 dia.
Ambos mayor ta cria e yiunan pa un periodo di te hasta 6 aña largo te ora nan a alcansa e madurez sexual. Su speransa di biba te 40 aña, ta un di e periodonan mas largo di parhanan.
E flamingo Americano adulto tin un haltura di 120 pa 145 cm. E mayor parti di su plumanan ta color ros. Algun pluma na e halanan ta cora y e plumanan di vuelo primario y secundario ta preto. E pik ta ros y blanco cu un extremidad preto basta extenso. E pianan ta completamente ros. E grito cu e ta produci ta manera un “pitro” di un gans.
250c -Garabet enano (Ixobrychus exilis)
E garabet enano ta un di garabetnan mas chikito di mundo. E tin un largura di 28 pa 36 cm y cu su halanan habri, e ta yega na un embergadura cu ta varia entre 41 y 46 cm. E bariga y garganta ta blanco cu strepinan bruin cla. Su cara y na cada banda di garganta tin color bruin cla. Nan tin wowo y pik color geel. Ora nan ta bula, bo por mira algun parti bruin cla riba e halanan.
Na un momento alarmante, e garabet menor ta keda vries na su luga cu su pik punta dirigi ariba, ta bira su frenta y ambos wowo den direccion di e fuente di alarma y algun biaha e ta manera bay for di balansa y asina e ta parce comosifuera e ta pertenece na e vegetacion di moeras cu biento ta supla. Kisas esaki ta un comportacion pa evita cu pa motibo di su tamaño chikito, e ta vulnerabel pa depredadornan potencial. Danki na su custumber di sinta riba palo memey di e matanan di caña e garabet enano por alimenta su mes na e superficie di awa cu ta demasiado hundo pa e strategia di otro tipo di parhanan cu no ta custumbra pasa den awa hundo. Nan ta come principalmente pisca, bichi, cocolishi y tambe insecto, cu nan ta captura rapido cu nan pik ora nan ta subi e palonan den moeras.
E cantidad di e garabet enano a disminui na cierto area debi na e perdida di habitat. Ainda nan t’ey, pero mas bien bo ta tende nan mas cu bo ta mira nan. Nan ta prefera di scapa na pia y sconde, cu bay bula. E parhanan aki ta haci zonido di imitacion di klok, generalmente tempran mainta of na momento cu solo ta baha.
305c – Cucu pico geel (Coccyzus americanus)
E cucu adulto cu pik geel tin un rabo geel largo, e ta bruin na e parti ariba y blanco y preto na e parti abou. E tin un pik preto cu geel dobla na su cachete banda paden. E cabes y e partinan ariba ta color bruin y e partinan abou ta blanco. Tin un renchi color geel rond di e wowonan.
E parhanan aki ta busca nan cuminda den mata- y palonan. Tambe nan ta gara e insectonan durante vuelo. Nan ta come principalmente insecto, specialmente bichi y criki, pero tambe algun lagadishi, webo di otro parha y tambe beishi. Hopi biaha nan ta bini hunto na momento cu tin un brote di insecto of bichi exotico. Nan ta traha nan neishi den mata of den palo. E neishi ta un plataforma fragil di takinan cortico cu ta poni riba un taki horizontal. Ocasionalmente nan ta pone webo den neishi di e otro parhanan.


text:
Dependiendo di e actividad, generalmente Awg. 5,- of Awg. 10,-.
Calendario anual di actividad deportivo y recreativo
Descripcion
Si bo ta un amante di actividadnan di deporte y recreacion, bo por participa na paseo di bicicleta, caminata y dianan deportivo cu IBSA (Instituto Biba Saludabel y Activo) ta organisa, hopi biaha cu cooperaciĆ³n di diferente instancia.
IBISA un biaha mas hunto cu instancianan social, caricativo, deportivo y scolnan ta organisa diferente caminata y careda di coremento sea pa competencia of pa recreo. E interes ta grandi cerca tanto hobennan como adulto y e actividadnan aki ta contribui na estrecha lasonan social y tambe na recreacion sano di nos hendenan.
Den su calendar di actividad por haya un resumen di tur e actividadnan planea na bienestar di salud y recreacion di e comunidad Arubano.
Unda pa pidi'e? / Mas informacion na
Na e balie di IBISA
Cuanto e ta costa?


text:
2 PERSONA A KEDA HERIDA I TRANSPORTA PA POLI
KRALENDIJK — Awe nochi algu prome ku 8or a tuma luga un aksidente riba kaya internashonal, pa ta eksakto pariba di kantoor di notaris Schouten. Aki nan pa motibu nan deskonosi e outo nan aki a dal den otro kasi frontal. E choke aki a soru pa un saldo di 2 herido, di kua un tabata sinti dolo na altura di su pechu i e otro ku un kap den kabes. Polis ta tin e kaya sera pa investigashonnan nesesario. CRS tabata na e sitio pa registra tur datos i tambe tabata tin 2 ambulans na e sitio pa atende ku e persona nan herida. Polis mester a laga un di e shòfùr nan hasi test di alkohòl mirando ku ta tin indikashon ku e lo a bebe alkohòl.
FUENTE: LIVE 99 FM


text:
E departamentu di reshèrshi di Kuerpo Polisial Hulanda Karibense (KPCN) tin di haber ku kriminalnan sibernétiko ku ta ataka tantu individual komo negoshi digitalmente i ta kousa daño na nan sistema di kòmpiuter. Vários negoshi i organisashon na Hulanda Karibense den tempu korto a bira víktima di atake sibernétiko di ‘ransomware’*. E ora ei ‘hacker’ nan ta eksigí sèn for di víktima pa kita lòk for di e sistema i pa kita e vírùs. Por distribuí vírùs di kòmpiuter tantu via kòmpiuter komo telefòn mobil durante kua ta infektá òf lòk e sistemanan. Ta preokupante pasobra organisashonnan grandi, importante i vital manera Banko Sentral di Kòrsou i di Sint Maarten tambe (kasi) a bira víktima di esaki.
Entrante aprel 2021 KPCN a lansa un tim sibernétiko spesial ku komo meta pa duna bon sosten e añanan benidero riba tereno di krímen sibernétiko. Pa haña e malechornan tin ora ta resultá di ta difísil pa motibu di posibilidatnan digital mundialmente pa ku e tipo di atakenan aki. Pero sí e tim aki por duna sosten na dunadó di keho i negoshinan den e proseso pa minimalisá desbentaha. E tim sibernétiko di Kuerpo Polisial Hulanda Karibense ta úniko den e parti Karibense di Reino i di forma aktivo ta buska kolaborashon ku otro kuerpo, organisashon i partner ku por sostené nos den esaki.
E periodo benidero, banda di e kasonan di reshèrshi ku ta presentá lo kompartí informashon preventivo tambe ku organisashon i individualnan. Aki por pensa riba vários konseho pa hasi sistema di bo kòmpiuter mas seif i pa minimalisá e chèns di bira víktima.
Si bo a bira víktima di atake sibernétiko menshoná ariba, òf posiblemente tabatin di haber ku otro tipo di krímen sibernétiko, tuma kontakto ku e departamentu di ‘Cybercrime’ di Kuerpo Polisial Hulanda Karibense via number di telefòn 715 8000 òf via meil na cybercrime@politiekpcn.com.
-Ransomware: Kriminal sa di tuma ofer kòmpiuter di kompania na diferente manera. Pensa aki riba entre otro habri un anekso maligno di un mensahe di meil, despues di kua ta tuma e kòmpiuter ofer pa ransomware. Ta te despues di pago di un sierto suma di e ransomware, hopi biaha den valuta kripto, por kita e lòk for di e kòmpiuter bèk.
-‘Cybercrime’ ta un forma di kriminalidat digital kaminda kriminalnan di internèt ta drenta por ehèmpel bo kòmpiuter, telefòn òf un ret kompletu di un organisashon. Serka e tipo di kriminalidat aki ICT ta e meta i e medio. E motibunan di kriminalnan di internèt ta varia, pero e impakto generalmente ta enorme.
Ta eksistí diferente sorto i midí di kriminal sibernétiko òf asina yamá ‘hacker’: di persona te organisashon di aktivista (por ehèmpel grupo di hacker ‘Anonymous’) te ku gruponan mará na estado. En realidat hopi biaha ta trata di personanan òf kolektivistanan ku ta uza internèt pa protestá i pa mobilisá hende òf pa chantagiá òf parsialmente blèkmeil individual òf kompania ku komo meta gana sèn. Tin diferente sorto di krímen sibernétiko ku kua tantu kompania ku individual por haña nan di haber kuné. Algun variante ta: ‘Cyberstalking’, ‘Phishing’, ‘Malware’, ‘Password cracking’, froude di identidat, ‘Ransomware’ i atake di ‘DdoS’.